
  РАЗПРОСТРАНЯВА СЕ БЕЗПЛАТНО


  



  КОРИЦА

  Горе


  Владимир Пенев в "Скъперникът" (Малък градски театър "Зад канала")


  В центъра


  Александър Кадиев и Луиза Григорова (в същата постановка)


  



  ТЕАТРАЛНИ ПРЕСКОНФЕРЕНЦИИ



  



  ЛОДКА В ГОРАТА


  от Николай Хайтов


  Малък градски театър "Зад канала"

  Иво Аръков и Луиза Григорова


  



  Режисьор - Мариус Куркински


  Сценография и костюми - Петя Стойкова


  Музика - Мартин Каров


  Фотограф - Симон Варсано


  



  Роли и актьори


  



  ПЪТЕКИ


  Директор - Симеон Бончев


  Влашо - Антоний Аргиров


  Дидов - Александър Димов


  



  ЛОДКА В ГОРАТА


  Марин - Иво Аръков


  Гина - Луиза Григорова


  



  КУЧЕТА


  Начо - Владимир Димитров


  Бузата - Александър Кадиев


  Зоотехникът - Александър Димов


  



  ПРЕСКОНФЕРЕНЦИЯ


  04.10.2013


  БИНА ХАРАЛАМПИЕВА: Добър вечер на всички.



  ЮРИЙ ДАЧЕВ: Добре дошли на първата ни за сезона премиера. От това, че сте толкова многобройни, е ясно, че интересът към нея е този, който и очаквахме да бъде - голям, по няколко причини. Едната е, че в репертоара се връща много обичана, много играна, много позната за поколения театрални зрители творба, един триптих - това са „Лодка в гората“, „Пътеки“ и „Кучета“ на Николай Хайтов. Един автор, който си остава сред най-четените български писатели, без значение какви ветрове - политически и всякакви, веят. Но да не говоря известни неща, конкретно за нашата постановка. Към тази творба прояви интерес и я предложи една личност, която винаги се радваме да посрещнем в Малък градски театър „Зад канала“ - Мариус Куркински, който е доказал своя интерес към българската литература - белетристика и драматургия. Така че има много предварителни обстоятелства интересът към този спектакъл да е голям. Първо давам думата на директора Бина Харалампиева, а след това, разбира се, ще има думата и Мариус, после и вие - за съответните въпроси. Ние сме тук.


  БИНА ХАРАЛАМПИЕВА: Най-напред да ви кажа, че тази вечер е особено важна за Малък градски театър - като всяка първа вечер на всеки нов сезон. Тъй като започва една година, която е изпълнена с очакване от страна на нашите актьори и на нас самите, ние с Юрий сме тръпни, винаги сме щастливи, когато в този първи ден Мариус натисне копчето. Имали сме най-малко три такива опита да открием сезона (обръща се към Мариус Куркински) с твои постановки, нали?

  М. Куркински, Б. Харалампиева и Ю. Дачев


  



  МАРИУС КУРКИНСКИ: Тази ми е шестата.


  БИНА ХАРАЛАМПИЕВА: Но поне три са били...


  МАРИУС КУРКИНСКИ: ... в началото...


  БИНА ХАРАЛАМПИЕВА: ... на сезона и това винаги ни е носило късмет. Аз искам да кажа само две думи, които имат значение в биографията на тази постановка. Когато Мариус предложи тази пиеса, това за мен беше една изключителна радост, тъй като аз по баща съм много сериозно свързана с Хайтов. Моят баща е от Яврово, бил му е учител, и моето детство е препълнено със звънци, след които той подава новата си книга на стария учител и т. н. Тоест аз имам силен сантимент и много се радвам, че точно Мариус има възможност да продължи започнатото от него с моноспектакъла „Сътресение“ - едно от най-силните неща в последните години, които ние като театрали и хора, обичащи театъра, видяхме. Радостта ми беше огромна, а снощи гледах и първото представление. То няма да се опита да ви шашне с фойерверки, но е едно от най-хващащите душата, за която ние вече сме забравили в последните години. Трябва да ви кажа, че публиката беше много смешна снощи - някои хора откриха, че можели отново да се смеят и да се просълзяват така - абсолютно натурално, от сърце, напълно и истински. Чака ви едно удоволствие. Сега вече можете да си задавате въпросите, аз моето го казах.

  Александър Кадиев и Владимир Димитров


  



  ЮРИЙ ДАЧЕВ: Мариус, ако искаш, за някакво антре (въведение).


  КРАСИМИРА ВАСИЛЕВА: Малко антре.


  МАРИУС КУРКИНСКИ (смее се): Какво малко антре?


  ЮРИЙ ДАЧЕВ: Заповядай.


  МАРИУС КУРКИНСКИ: Ами вижте, за мен работата ми в Театър „Зад канала“ е важна, защото тук работя почти винаги с едни и същи хора - като актьори, и мисля, че по този начин създавам някакво общество, една малка трупа. Така работя и в Пловдив, и в Хасково, и в Народния театър - почти с едни и същи хора, където се опитвам да създавам ядра от хора, които през годините да работят заедно и да се усъвършенстват. Това тук е едно такова място за мен. За Хайтов - винаги, когато имам нужда от помощ, много сериозна, се обръщам към него - или да го чета, или да го поставям. Имах радостта да изпълня над 120 пъти „Сътресение“...


  БИНА ХАРАЛАМПИЕВА: Станаха ли 120?


  МАРИУС КУРКИНСКИ: Да, то можеше да се играе още много, но се случи да го играя в Народния театър на 15 септември. Тогава беше и неговият рожден ден. В същия ден почина майка ми и аз играех и някак си ми се пречупи - тогава го спрях. Иначе до този момент можеше да продължи. И така, по някакъв начин той е свързан съдбовно с мен. Чувствам го като роднина. Съжалявам, ако звучи малко грубо. Просто, защото наподобяваше много гласа, мисленето, присъствието на моите хора - на баща ми, на майка ми. Той разказва за тези хора, за това поколение, което вече си е отишло по малко насилствен начин от обществото, от политиците, по-грубо казано. Връща ме в чистотата и в срещата с добрите хора, които са много в нашата страна. Те са същността, солта на нашия народ - добрите хора. Много добрите, много чистите, много скромните, невидими хора. Хайтов говори за тях много, особено в този триптих. Добротата, свързаният с Бога човек, застанал в една ужасяваща система, която непрекъснато е готова да го унищожи. Общата тема в трите истории са този тип чисти същества. Те по някакъв начин успяват да преборят системата, да преборят лошото, да излязат от окопа, както казва Хайтов, да ритнат паницата, да си кажат думата. Това е основното, което пронизва трите малки пиеси. Човекът срещу системата, човекът и любовта, и вече любовта - третата тема, която подтиква човека да възкреси в себе си душата и да се опита да направи света по-добър. Тези теми съществуват много сериозно и героите се превръщат от обект в процес - в деен процес за добро, за промяна към невъзможно изглеждащото добро... Това е, което мога да кажа.

  Симеон Бончев и Антоний Аргиров


  



  ЮРИЙ ДАЧЕВ: Ако ми позволиш, ще добавя нещо към тези твои думи и към ядрото, което създаваш навсякъде, където работиш. В този спектакъл са ангажирани младите актьори от Малък градски театър „Зад канала“ и това много ни радва. Още повече, че тази пиеса е свързана със запомнени постижения на български актьори в тези роли. Само да припомня прочутата телевизионна постановка на „Лодка в гората“, в която играят Невена Коканова и Васил Михайлов. Има още много и много прекрасни актьорски превъплъщения.


  БИНА ХАРАЛАМПИЕВА: Илка Зафирова и Тодор Колев, просто нещо незапомнено.


  ЮРИЙ ДАЧЕВ: Това е една от онези пиеси, в които актьорите се радват да превърнат в част от своята биография роля в тази пиеса. Ето сега и нашите талантливи и интересни млади актьори, които ще застанат пред вас. Сред тях искам да откроя Луиза Григорова...


  БИНА ХАРАЛАМПИЕВА: Единствената млада дама...


  ЮРИЙ ДАЧЕВ: ...която всъщност...


  БИНА ХАРАЛАМПИЕВА: ...дебютира...


  ЮРИЙ ДАЧЕВ: ...дебютира на наша сцена...


  МАРИУС КУРКИНСКИ: Да.


  ЮРИЙ ДАЧЕВ: ...с тази постановка.


  БИНА ХАРАЛАМПИЕВА: И веднага влиза в следващата, благодарение на това. Между другото, в тази компания, която Мариус създава от хората - той си ги подбира инстинктивно не само по талант, но и според човешката доброта и вместимост, той се чувства добре и защитен. Такова усещане имам, дано не ме опровергае.


  МАРИУС КУРКИНСКИ: Това може би ще ми е проблемът в живота - с всички актьори, с които поставям, ме свързва много силна обич...


  БИНА ХАРАЛАМПИЕВА: Така те разбирам, и аз съм същата.


  МАРИУС КУРКИНСКИ: ... в чист вид.


  БИНА ХАРАЛАМПИЕВА: Те няма да те нападнат! (Смях.) Но искам да ви кажа, че той допуска от време на време нови хора в компанията. Например Луиза и Иво Аръков са нови лица.

  МАРИУС КУРКИНСКИ: Да, в „Лодка в гората“.


  БИНА ХАРАЛАМПИЕВА: Другите са влезли вече в компанията.


  КРАСИМИРА ВАСИЛЕВА: В тази компания.


  БИНА ХАРАЛАМПИЕВА: Да, и се надявам трайно да останат там.


  ЮРИЙ ДАЧЕВ: В тази стара компания, разбира се, е и Петя Стойкова, с която Мариус непрекъснато работи.


  БИНА ХАРАЛАМПИЕВА: С нея трябва да се започне.


  МАРИУС КУРКИНСКИ: С Петя Стойкова имаме много силна връзка, много отдаден човек на театъра - сценография и костюми. Мартин Каров - композитор...


  БИНА ХАРАЛАМПИЕВА: С Мартин Каров вече втора или трета постановка правите заедно?


  МАРИУС КУРКИНСКИ: Трета.


  БИНА ХАРАЛАМПИЕВА: Трето представление, над което работят заедно.


  ЮРИЙ ДАЧЕВ: Заповядайте, имате думата за въпроси.


  КРАСИМИРА ВАСИЛЕВА: Много трогателно е писмото до майка ти в програмата. Подписано „Ивайло“, който е от Нови пазар, през Варна в Театър „Щурче“, през много други места...


  МАРИУС КУРКИНСКИ: Надявам се да не се е получило спекулативно.


  КРАСИМИРА ВАСИЛЕВА: ...и се издигна дотам, че стана национална знаменитост. Майка ти сигурно е починала, все пак в добро самочувствие на жена, която е създала едно момче с големи способности.


  МАРИУС КУРКИНСКИ: Аз си позволих това нещо, защото няма за кога да скривам, когато ме боли. На това е посветен спектакълът: да се спре това усещане за смърт - че ни очаква, че е неизбежна. Да имаме някак си връзка с тези, които вече са отвъд. Това са хора от не толкова далечното минало. Да не забравяме техните гласове. Въпреки че в „Кучета“ Хайтов пророкува, че светът тръгва към жицата - да живее жицата и т.н., той дори не предполага колко бързо ще напреднат технологиите и къде ще отиде човекът. Именно тази връзка правя с това писмо. За завръщане на тези хора, които не толкова отдавна са си отишли, за поддържане на живия спомен за тях, за желание за някаква среща с тях. Все пак това е в основата на нашата вяра, нали, нашата християнска вяра.


  ЮРИЙ ДАЧЕВ: Заповядайте.


  ЛЮДМИЛА ДИМОВА: Вие споменахте, че насилствено са си отишли по някакъв начин от нас. Какво искате да кажете?


  МАРИУС КУРКИНСКИ: Имам предвид, че в годините на прехода доста възрастни хора си отидоха по-бързо, отколкото трябва, доста им се помогна, това е общоизвестно, нали, няма какво да говорим. Чрез отношението и с това как се отнасяха политиците към тях. Тези хора бяха принудени да живеят в мизерия.


  БИНА ХАРАЛАМПИЕВА: А и ние самите. Спомням си деветдесетте - като се качат сутрин в трамвая, почваха да ги хокат. Абе, ние отиваме на работа, къде сте хукнали по това време, изчакайте да стане единайсет, тогава излезте - да, сериозно! - какво сте се разбързали, къде отивате, да не отивате на работа? Удивително. И седи една женица, хванала се така, и казва: „Час при лекар имам“. Оправдаваше се, че си позволява да тръгне в осем часа и да се качи в трамвая, защото те ще се изколят вътре, понеже отиват на работа, виждаш ли, а тя е неравностойна гражданка.


  Влиза Здравец Хайтов.


  БИНА ХАРАЛАМПИЕВА: Това е Здравец, нашата кръвна връзка, така да се каже, директно с Хайтов. Теб те нямаше снощи, нали?


  ЗДРАВЕЦ ХАЙТОВ: Снощи беше дъщеря ми.


  БИНА ХАРАЛАМПИЕВА: Какво каза тя като се върна?


  ЗДРАВЕЦ ХАЙТОВ: Ами, добре...


  БИНА ХАРАЛАМПИЕВА: Трябва да ти кажа, че имаше някаква покъртителна тишина, освен в моментите, когато избухваха да се смеят.


  ВЪПРОС: Тя от чужбина ли си дойде?


  ЗДРАВЕЦ ХАЙТОВ: Не, но то като излезеш в София, е като в чужбина (смях). Искам да попитам Мариус: това е второто ти докосване до Хайтов, нали, първото беше „Сътресение“?


  МАРИУС КУРКИНСКИ: Да.

  Здравец Хайтов и Мариус Куркински


  



  ЗДРАВЕЦ ХАЙТОВ: Дали това вече е удовлетворение?


  МАРИУС КУРКИНСКИ: При всички случаи, да, има такова нещо. Успях да работя с други актьори, да пренеса отношението си към Хайтов на други същества, на по-млади актьори. Съзнателно ги карам да изпълняват роли на по-възрастни, за да се опитват да си спомнят своите близки, да ги привикват към себе си и да създават образи на сцената чрез тях. Аз мисля, че ще им предстоят още срещи с Хайтов, вече под формата и на кино, но това е информация за по-нататък. Трудно ще ми е. Трудно се разделям с него. И съм много благодарен, че имам такава титанична фигура. Времето, което прекарваш с него, докато репетираш, е облагородяващо - ти прекарваш с неговия дух, поне така си мисля. И е така. Това е, което мога да кажа. Сега да видим спектакъла.


  АВГУСТА МАНОЛЕВА: Само да попитам: ако Иво Аръков и Луиза са нови хора от тези, които допускате до вас...


  БИНА ХАРАЛАМПИЕВА: Иво е още от „Суматоха“.


  АВГУСТА МАНОЛЕВА: От „Суматоха“, да. Но все пак те са от по-младите. Защо точно тях, защо тях избрахте?


  МАРИУС КУРКИНСКИ: Ами вижте, аз много не го мисля като правя разпределение. Правя го по интуиция. И защото те са актьори от театъра. Аз обичам да работя така, без външни... С каквото разполага театърът, това обичам да използвам като материал, актьорски.


  АВГУСТА МАНОЛЕВА: Визуално или духовно?


  МАРИУС КУРКИНСКИ: Ами и визуално, при тях също решението ми е такова. Една друга възраст, една друга чистота... и така.


  ВЪПРОС: Мариус, имате ли идея за моноспектакъл?


  МАРИУС КУРКИНСКИ: Да, имам.


  ВЪПРОС: Може ли да разкриете нещо?


  МАРИУС КУРКИНСКИ: Имам идея за моноспектакъл, може би това ще ми е следващата работа. Той ще бъде по Достоевски, но това тепърва предстои като информация. Ще почна след тази постановка, ако мога да се отърся (смях). Не знам дали ще мога скоро.


  РЕПЛИКА: Вие се връщате към руската вълна.


  МАРИУС КУРКИНСКИ: Ами да, може би така ще стане. Добре, колко стана часът?


  ЮРИЙ ДАЧЕВ: Вече е време.


  МАРИУС КУРКИНСКИ: Благодаря ви, че дойдохте.


  ВЪЗГЛАСИ: На добър час.


  ЕЛЕНА НИКОЛОВА: Извинете, а госпожица Луиза на кого е ученичка?


  КРАСИМИРА ВАСИЛЕВА: На Пламен Марков.


  ЮРИЙ ДАЧЕВ: Заповядайте на следващите ни премиери, до Нова година ще има още.


  БИНА ХАРАЛАМПИЕВА: Приятно гледане.


  



  ЗЛАТНИЯТ ТЕЛЕЦ


  от Юрий Дачев


  (по мотиви от романа и други творби на Илф и Петров)


  Сатиричен театър "Алеко Константинов"

  Калин Сърменов и Калин Врачански


  



  Постановка - Бина Харалампиева


  Сценография - Петя Стойкова


  Музика - Асен Аврамов


  



  Участват: Калин Врачански, Калин Сърменов, Стоянка Мутафова, Йорданка Стефанова, Гергана Плетньова, Пламен Великов, Мартин Каров, Кирил Ефремов, Константин Икономов, Полин Лалова, Петко Каменов, Кирил Бояджиев, Добрина Гецова, Милена Аврамова, Маргарита Хлебарова, Розалия Абгарян, Виктория Ангелова


  Фотограф - Елена Ненкова


  



  ПРЕСКОНФЕРЕНЦИЯ


  17.10.2013


  НИКОЛА ВАНДОВ: Добър вечер, благодаря ви, че дойдохте. Това е петата ни премиера за този сезон и ако вие имате сили, а ние, надявам се, че ще имаме, скоро ще ви поканим да дойдете да гледате още две.


  РЕПЛИКА: Вие сте на първо място в България по премиери през този сезон.

  Ю. Дачев, Б. Харалампиева, Н. Вандов


  



  НИКОЛА ВАНДОВ: Трябва да има нещо в което да сме първи. На този театър му отива да посяга към света на такива големи сатирици като Илф и Петров. И е просто учудващо, че след 1958 година, когато Гриша Островски поставя „Дванадесетте стола“, чак сега отиваме към другия техен шедьовър „Златният телец“. Постановката е по оригинална пиеса на Юрий Дачев по мотиви от „Златният телец“ и други произведения на Илф и Петров. Това е 274 постановка на театъра, ако ви блазни статистиката. Особен персонаж е Остап Бендер, както и другите в пиесата. Има нещо от руската традиция в този роман и това се е отразило много плътно и в пиесата на Юрий Дачев - нещо от изобретателността на Чичиков в голямата класика на Гогол и нещо от артистизма на Хлестаков. Ако тази аналогия ви е симпатична, тогава можете да кажете, че птицата-тройка, с която завършва „Мъртви души“, е антилопа-гну в това нещо. Както виждате, всичко става все по-сиромашко. Но във всички случаи такава мощна сатирична творба трябваше да намери място в този театър. И, слава богу, че Юрий Дачев ни предложи текст, който е на нивото на литературния първоизточник и Бина щедро се съгласи да го постави. Ние се гордеем с това репертоарно откритие, а мисля, че ще се гордеем и със спектакъла. И сега, за да имате време да задавате въпроси, ще спра дотук, като само ви обърна внимание, че нито Юрий Дачев е дебютант на тази сцена, нито Бина Харалампиева. И двамата вече са работили тук, като една от постановките е обща - „Вчерашни целувки“. Бина е поставила още „Евроспорт“ на Дьорд Шпиро, а Юрий има постановка на „А'лангле“. Така че няма сензация в тази двойка, но сами ще видите, че е печеливша карта за един театър да ги покани. Спирам дотук. Това е достатъчно за ефектно начало на ваш текст, а останалото ще можете да почерпите с въпроси и отговори към тях. Ако предварително Юрий или Бина не искат да кажат нещо за постановката.


  БИНА ХАРАЛАМПИЕВА: Може би да кажем по няколко думи, за да отпушим въпросите... (Звъни мобилният й телефон.) О, извинявайте, беше много грозно от моя страна, че не изключих телефона си... Композиторът... Идваш ли? Хайде, целувам те... Включих, защото това беше Асен Аврамов, който е част от постановъчния екип. Ти ли ще почнеш, Юрче?


  ЮРИЙ ДАЧЕВ: Хайде, почни ти този път.


  БИНА ХАРАЛАМПИЕВА: Добре, макар че не е много хубаво така.


  БОРИСЛАВ КОСТУРКОВ: Ladies first (дамите първи).


  БИНА ХАРАЛАМПИЕВА: Идеята да направим това представление в Сатиричния театър ни намери в някакъв смисъл готови, защото това е любимо произведение и на него, и на мен. Плюс това Юрий се беше ровил вече много сериозно в романа, но по този въпрос ще ви говори той. За мен беше огромна радост - първо, защото много харесах това, което Юрий ми предложи като пиеса, и второ - срещнах подкрепата на театъра за разпределението на актьорите. Задават ми непрекъснато въпросите: „Защо „Златният телец“ сега?“, „Доколко бяхте верни на автора?“ и т.н. Това не са въпроси, които мисля, че сериозно бихме могли да обсъждаме, по простата причина, че тръгването към някакво заглавие винаги трябва да е свързано с любов, а пък аз си позволявам да живея в последните години относително луксозно и да не правя заглавия, които не са ми много скъпи. Това едно, и второ, Юрий успя да направи в тази пиеса едно изтегляне в нашето време на един роман, който като че ли беше писан за едно друго време, и беше страхотно актуален много години наред в онова време, защото практически успя да усети неговите абсурди, за които много от нас имат спомени. За съжаление, оказа се, че голяма част от хората под 45 години нямат тези спомени. Вероятно това е обяснимо и за пръв път ми се случва - тези, които са над 45 години, познават романа и са свързани с него изключително силно, а тези, които не са го чували или знаят за него, без да са го чели, имат чувството, че става въпрос едва ли не за исторически роман. И двете неща не бяха в наша полза в момента, в който тръгнахме да правим това представление. Но първото ми удоволствие беше, когато актьорите прочетоха пиесата - видях, че те се запалиха. На тях им беше интересно и това беше много силен знак, че не сме сбъркали с избора. Времето, в което живеем е не по-малко абсурдно. Вие знаете, че действието на романа се развива по времето на НЕП-а (Новая экономическая политика - б. р.), а тези 23 години в България бяха много близки до НЕП-а. Това е едно време, за тези които не знаят, много скоро след революцията, когато се оказва, че затегнатите мерки на едно комунистическо време няма да свършат работа. Съветският съюз става все по-беден и за кратко време позволяват личната инициатива. Стига се до абсурди: едни хора се кълнат почти религиозно във верността си към партията и в същия момент се развихрят дребните далавери на всеки от тях по личния му избор и вкус. Казвам го неслучайно, за да разберете колко много това прилича на тези 23 години, в които живяхме.


  НИКОЛА ВАНДОВ: Само дето не се кълнем в партии.


  БИНА ХАРАЛАМПИЕВА: Да, но пък си се кълнем в разни други неща. И с това ще завърша. Аз не обичам след два месеца на чисто репетиционно време и доста повече за подготовка на едно представление да разказвам какво сме имали предвид и какво се случва в спектакъла. Вие ще го гледате. Това ни е коствало два месеца усилие, на Юрий още толкова, за да направи пиесата, и е много трудно в двайсет минути да се опиташ да разкажеш онова, което е било изключително важно, още повече, че нашето желание беше да има едно полифонично звучене. Тоест темата не е една, поуката не е една, изводът не е един. Но времето, в което ние по някакъв начин страдаме, е нашето време, а не непременно онова, в което се случва романът. Аз съм на колене пред тези автори и едновременно с това безкрайно обичам автора, който написа пиесата, т. е. аз имах всичките предпоставки да тръгна с огромна кошница любов към това, което ми предстоеше да направя. Работих с хора, които обичам, които харесвам и които харесах - тези, с които не бях работила. А онова, което вие ще попитате, е ваша работа. Юрий ти си. Ако се сетя за нещо друго, ще го добавя.


  



  [image: 10.Zlatniat_pres]



  



  ЮРИЙ ДАЧЕВ: Аз не знам защо тия дни ми се върти в главата една фраза от началото на един разказ на Илф и Петров, чието заглавие не помня, но началото беше такова: „В град Вилюйск се случи нещастие, гражданинът Семьон Ефонович Бордо написа киносценарий“ (смях). Все някак си се надявам, като гледате спектакъла, вашите материали да не започват с това: в Сатиричния театър се случи нещастие, Юрий Дачев написа пиеса (смях). Аз харесвам това занимание да даваме с Бина театрален живот на любими автори, в които вярваме и които усещаме като автори и на потенциални театрални текстове. Трябва да ви кажа, че аз имам един опит върху този роман, който е преди десетина години. Има също така една пиеса, която е написана по „Златният телец“. Тя се казва „Великият комбинатор“ и е на Алекс Кьонигсмарк. Играна е в Народния театър преди петнайсетина години. Това, което написах сега, е абсолютно различно и от моя текст и от пиесата на Кьонигсмарк. Никога през всичките тези години, кажи-речи двайсет, през които работим заедно с Бина и през които благодарение на нея, да е жива и здрава, съм написал текстове, опропастил съм някои любими автори и някои нелюбими, никога през това време не сме започвали работа по текст за сцена с идеята да постигнем някаква теза в текста. Напротив, говорим за това, което ни харесва, за това, което ни звучи съвременно в автора или в романа, въобще говорим разхвърляно, хаотично, след което всички тези неща някак си започват да ни вълнуват вече в писането и в уточняването на текста. Илф и Петров са велики автори за мен с умението си да се усмихват на неща, които могат да предизвикат гръмовен рев. Но ако трябва да кажа кое ми е било особено интересно и кое ми звучи изключително съвременно в това, което пиша и което по някакъв начин се опитах да вмъкна в текста си, то е тази общност между времето, което описват - времето на НЕП-а, както каза Бина, и днешното, в едно. Това стръвно желание да живееш, да побеждаваш, да нанасяш удари, и то със скорост, която не ти позволява да се замислиш: тази цел, която така бясно преследвам, моята цел ли е, ще ме направи ли щастлив, ако се сбъднат мечтите ми, това ще реши ли живота ми - моите проблеми, моето желание за щастие? И мисля, че нашите два персонажа - Остап Бендер и Корейко, по някакъв начин носят този въпрос и тук някъде е нашата смелост да се дръпнем повече в нашето време. Защото всеки от нас иска да живее добре, да е богат, но не се пита в какво точно е талантът му, в какво точно е човешкият му талант, не говоря за някакъв кой знае какъв творчески. Много се радвам, че Сатиричният театър се амбицира от този проект, радвам се на това, което направи Бина, радвам се на този състав, който е от актьори, които много обичам. Надявам се това представление да има дълъг живот... Искам да кажа и още нещо. Много съм щастлив, че в този спектакъл, редом с всички участва и един мой много любим човек и актьор, както и на Бина - това е Стоянка Мутафова. Искам да ви кажа, и това също е гордост за нас двамата с Бина, че тя поиска да играе в това представление...


  БИНА ХАРАЛАМПИЕВА: Тя помоли да има роля.


  ЮРИЙ ДАЧЕВ: Тя помоли, да. И когато снощи я гледах, си казах: чудо е, че го има това нещо под слънцето, чудо е, че сме негови съвременници и че продължаваме да му се радваме, че пак успява да ни разсмива и да ни заразява със своята жизненост. Това е, което имах да кажа.


  БОРИСЛАВ КОСТУРКОВ: Извънземно създание.


  ЮРИЙ ДАЧЕВ: Извънземно! Не се сещам за други примери от световната сцена. В киното се сещам - Бет Дейвис игра на деветдесет години, но там е друго... Истината е, че това е и нейното голямо доверие към Бина, нейната обич към това, което прави, и, разбира се, един неистов хъс за работа и живот.


  БИНА ХАРАЛАМПИЕВА: Знаете ли какво ми каза снощи: „Много бях притеснена“. Викам: „Заради оная финална реплика за елита ли?“ - „Абе, много бях притеснена“... Тя е притеснена - на деветдесет и две. Имаше моменти, в които аз си казвах: господи, тук ми се забавя темпото на спектакъла. В един момент застанах срещу себе си и викам: абе, Бино, ти въобще чуваш ли се какво говориш, какво темпо? Това е някакво абсурдно чудо на природата, на духа човешки. Тя е съвременница на възторга на поколения публика, а аз ще се боря за едно темпо (смее се).


  НИКОЛА ВАНДОВ: Тя помни НЕП-а, дето се казва.


  БИНА ХАРАЛАМПИЕВА: Тя помни НЕП-а!


  БОРИСЛАВ КОСТУРКОВ: Тя е родена по времето на НЕП-а, не го помни.


  БИНА ХАРАЛАМПИЕВА: Не е толкова стара, викаш... Понеже ни е малко времето, давайте сега вие.


  ЕЛЕНА НИКОЛОВА: Всички знаем, че вие сте най-добрия творчески тандем, дай Бог така да продължите. Какви други произведения използвате в пиесата?


  ЮРИЙ ДАЧЕВ: Това са разкази от различни сборници. Използвани са елементи от тях за някои по-епизодични персонажи. Но има и персонажи, които са напълно измислени, например въпросната Мадам Буланже.


  БИНА ХАРАЛАМПИЕВА: Ролята на Стоянка Мутафова си е чиста авторова измислица.


  БОРИСЛАВ КОСТУРКОВ: Разказите пак ли са от Илф и Петров?


  ЮРИЙ ДАЧЕВ: Да, да.


  ЛЪЧЕЗАР ЛОЗАНОВ: Интересно ми е това издърпване към осъвременяването. Понеже знаем, че голяма част от парадокса на пиесата е тая антонимия между официално изповядваното общество, което ликвидира парите, и в същото време пазарът, който работи в контраст с него. Но когато махнете това противоречие в едно общество, което очевидно изповядва пазарен принцип, като че ли целият този парадокс изчезва. Как го ...?


  БИНА ХАРАЛАМПИЕВА: Премълчах нещо от онова, което беше важно за мен. Този въпрос някак си издърпва нежеланието ми да говоря на тази тема. В част от разговорите, които сме водили с Юрий за странични неща, сме си задавали този въпрос, но всъщност пиесата се занимава със следното: когато преобърнеш мечтата си и целта на живота си в това (преследване на парите), се оказва, че скъпата цена, която плащаш, е загубата на таланта, на свободата, на усещането да си такъв човек, който живее по свой собствен вкус. Тогава всъщност се явява проблемът. Той тича след една мечта - след три милиона, и в момента, когато ги получава... но вие ще видите - в представлението, мисля, това става доста ясно. Аз не исках да говоря за това. Даже направих тази уговорка в началото, че не ми се иска да ви кажа всички онези неща, които бяха важни за нас по времето, когато трябваше да се пише пиесата или по времето, когато аз трябваше да работя върху нея. Дълбоко в себе си съм си мислила за артиста. За артиста, който може да бъде впримчен в парите. Свободният творец, човекът, който живее щастливо, неорганизирано, и който в един момент трябва да се подчини на работното време, ако може така да го кажем - да служи на нещо, което го ограничава. За нас това имаше значение.


  ЮРИЙ ДАЧЕВ: Бина е права, защото това всъщност е една от тайните на представлението, един неочакван обрат, който вие ще видите и който по някакъв начин...


  БИНА ХАРАЛАМПИЕВА: Не ни се иска да обсъждаме.


  ЮРИЙ ДАЧЕВ: Да, да.


  БОРИСЛАВ КОСТУРКОВ: Не сме гледали, естествено, постановката, но ми се иска да вярвам, че тя ще бъде на равнището на „Господин Балкански“ - спектакъл, който видяхме на сцената на Младежкия театър. И че ще получи същото признание, а може би и „Златен Перперикон“ или някоя друга награда.


  БИНА ХАРАЛАМПИЕВА: Не, недейте, така ни притеснявате.


  БОРИСЛАВ КОСТУРКОВ: Като литературен материал, като изходна позиция и като звучене те са близки и затова правя този паралел. И едно малко уточнение за тези колеги, които са под 45 - НЕП означава Нова икономическа политика. И оттук е и фразата „непман“ - това е точно този Корейко, който е описан в „Златният телец“.


  ВЪПРОС: Асен Аврамов специално ли написа музика за пиесата?


  БИНА ХАРАЛАМПИЕВА: Асен Аврамов по принцип пише оригинална музика. Когато прочетете някъде неговото име - той пише оригинална музика за спектакъл. Той не набира чужда музика, която да вкара по някакъв начин. Ако използва мотиви, които може да ви напомнят нещо, те обикновено са цитат. Това важи и за Петя Стойкова. Ние общо взето работим заедно четиримата от доста години - познаваме се, не ни пречи да си скубем косите с дива страст, и ни е кеф.


  БОРИСЛАВ КОСТУРКОВ: Сценографията също не е условна, предполагам?


  БИНА ХАРАЛАМПИЕВА: Вижте.


  НИКОЛА ВАНДОВ: Аз не ви прочетох имената на актьорите и екипа, защото ви раздадох програмки. Там го има, просто да не губим време.


  ЛЪЧЕЗАР ЛОЗАНОВ: Вие говорихте, че работите по един асоциативен начин. По принцип романът е различен от някакво драматично произведение, там има много нахвърляни неща, които сами по себе си будят смях. Успявате ли да напипате някаква единна структура в тоя хаос и асоциации, която да връзва нещата?


  ЮРИЙ ДАЧЕВ: Вие ще го кажете като гледате представлението - дали това е успешно. Посоката е била тази - да се намери, защото романът е написан толкова щедро, толкова, как да кажа, неангажирано с някаква романова идея - привидно казано само. А в същото време носи широтата на романа. Но в него има десетки персонажи, той всеки път започва отнякъде, за да се влее линията в основното романово действие. Опитах се някак си да сбия, да пресея. В това много ми помогна и Бина, защото една драматургия, която се опитва по някакъв начин да отрази романа, трябва да бъде много по-концентрирана. Бих се радвал, казвам го съвсем откровено, ако нашето представление накара хората и да прочетат този прекрасен роман.


  БИНА ХАРАЛАМПИЕВА: Хубаво, че го каза, аз вчера точно това си мислех.


  ЮРИЙ ДАЧЕВ: Защото дори и да ни кажат после: о, ама какво сте направили вие? Да, би било прекрасно този роман да се върне някак в читателския избор на съвременния човек, който, за съжаление, е твърде, как да кажа, далече от произведенията, които аз и Бина обичаме. Почвам да се усещам малко или много като онези герои на Бредбъри от „451 градуса по Фаренхайт“, които помнят книги и живеят някъде отдалечено, разказвайки ги един на друг.


  ЕЛЕНА НИКОЛОВА: А песни има ли в спектакъла?


  ЮРИЙ ДАЧЕВ: Има.


  ЕЛЕНА НИКОЛОВА: Но не е мюзикъл?


  ЮРИЙ ДАЧЕВ: Не е.


  ЛЪЧЕЗАР ЛОЗАНОВ: А кой им е майсторът?


  ЮРИЙ ДАЧЕВ: Пак Асен Аврамов.


  БИНА ХАРАЛАМПИЕВА: Не, песни е силно казано - има моменти, в които те запяват.


  НИКОЛА ВАНДОВ: Имате ли други въпроси?


  ВЪПРОС: Защо в ролята на Паниковски е Йорданка Стефанова?


  БИНА ХАРАЛАМПИЕВА: Не чух.


  ЮРИЙ ДАЧЕВ: Защо в ролята на Паниковски е Йорданка Стефанова?


  БИНА ХАРАЛАМПИЕВА: Има един прост отговор и един сложен. Аз ще ви дам простия отговор, сложният изисква повече време, а и някак си той е свързан органично с театъра и с театралното тайнство. За мен Паниковски е във времето, когато човек става относително безполов. И практически преследва мечтите си от младостта като му е пределно ясно, че вече нищо от това, което е мечтал на млади години, не може да го осъществи в по-късна възраст - от една страна. От друга страна, аз обожавам Дана и мисля, че тя може да изиграе всичко. Ще ви издам една малка тайна: докато се ровех кой да бъде този Митя Паниковски, изведнъж тук в тази наша - вече не двойка, а тройка, които седим пред вас - Кольо Вандов каза кротко: дали няма да е Дана? (Смях.)


  НИКОЛА ВАНДОВ: Защото и аз я обичам, де.



  БИНА ХАРАЛАМПИЕВА: „Какъв искаш, Бина, да е?“ Ами такъв, такъв, и такъв Паниковски - и някак си изведнъж стана Дана. Безкрайно благодаря на Кольо, защото това се оказа невероятно готина хрумка. Това е една смесица между краткия и дългия отговор.


  НИКОЛА ВАНДОВ: Въпроси имате ли?... Ако нямате, да приключваме и те да отидат да си досвършат работата.


  ЮРИЙ ДАЧЕВ: Въздишайте по своя Рио де Жанейро (смях).


  



  МЕЖДУ ПРАЗНИЦИТЕ


  от Стефан Иванов


  Театрална работилница "Сфумато"


  Програма "Изчезващата човечност"

  Елена Димитрова


  



  Режисьор - Маргарита Младенова


  Участват: Елена Димитрова, Христо Петков


  Фотограф - Симон Версано


  



  ПРЕСКОНФЕРЕНЦИЯ


  07.12.2013


  РАДА БАЛАРЕВА: Добре дошли. Продължаваме да ви представяме програма „Изчезващата човечност“. Повечето от присъстващите тук имаха възможност да гледат първите две акции от програмата, а именно Ателието „Пулсиращият човек“ на Асен Аврамов и Мила Искренова. Неговият живот продължава вече два месеца и се надяваме още дълго да продължи. Излезе и втората част от „Изчезващата човечност“ - „Портрет на Мадона“, където се радваме на изключителното присъствие на Гергана Кофарджиева. Сега продължаваме с новите два и всъщност последни проекта, с които програмата завършва, а именно „Между празниците“ и „Нахлуване“. Затова тук присъстват двама режисьори. В случая не е много подходящо те да бъдат представени като режисьори, защото, както знаете, това не са постановки, а акции на „Сфумато“ - ателиета, които имат своите представяния под формата на спектакли пред публика. Така че, бих си позволила да кажа, съучастниците в първия по ред проект, чиято премиера ще бъде тази вечер, са авторът на текста Стефан Иванов, режисьорът - помагач на процеса, Маргарита Младенова, и двамата актьори: Елена Димитрова и Христо Петков. Както знаете, водещи актьори на „Сфумато“. Проектът е повече от особен, да не кажа уникален, поне в моя театрален опит не съм срещала текст, писан не само за тези двама конкретни актьори, а писан по техни думи. Но за това, разбира се, ще ви обяснят Стефан и Маргарита. Вторият проект, който ще ви представим тази вечер - неговата премиера ще бъде на единайсти, се казва „Нахлуване“, на един млад френски автор Фредерик Зонтаг. Водещ Ателието и режисьор е Стилиян Петров, но за него ще говорим малко по-късно. Сега давам думата на Маргарита за премиерата ни тази вечер на проекта „Между празниците“.


  



  [image: 12.Praznicite_preskonf]



  М. Младенова, Стилиян Петров и Стефан Иванов


  



  МАРГАРИТА МЛАДЕНОВА: Решихме пресконференцията да е за двете представления, защото са едно след друго - да не ви разхождаме два пъти, а и защото има огромно струпване на събития от всякакъв род и ние трябва някак си да окрупняваме, докъдето можем срещите си с вас, без нито една от нашите акции да губи, но пък и да не губим вашето време. За мен този процес е нещо, което не ми се е случвало досега и вероятно повече няма да ми се случи по този начин. То си е чисто ателие, доколкото всичко започна от едно обаждане на Стефан Иванов, който каза: „Направих един монолог за жена и съм на път да направя още един за мъж“. И как, Стефане, ги направи, откъде взе идеята? Той каза: „Ами, монолога за жена го направих като си говорих няколко пъти с актрисата Елена Димитрова“.


  СТЕФАН ИВАНОВ: А, не, не беше така.


  МАРГАРИТА МЛАДЕНОВА: А как беше?


  СТЕФАН ИВАНОВ: Бях го написал. Споделих го преди една репетиция на „Зимна приказка“. Не казах нито дума за кого е и вие ми казахте, че е за Елена.


  МАРГАРИТА МЛАДЕНОВА: Не може аз да съм ти казала, че е за Елена (смях).


  СТЕФАН ИВАНОВ: Така беше, така беше (смях).


  МАРГАРИТА МЛАДЕНОВА: Може би Елена ми е казала, че Стефан го е написал върху разговори с нея. След това същото се е получило след серия срещи - разговори, на Стефан Иванов с Христо. И дотук е възможността, изкушението, опасността да си помислите, че това е един воайорски опит да надникнем през ателието, през текстовете на Стефан Иванов, в някакво тяхно интимно пространство, което те бранят. И там, видиш ли, да открием кой знае каква мелодрама. Не се занимава въобще с това нито текстът на Стефан Иванов, нито пък нашето ателие. Няма грам воайорство. Просто ние се опитахме на живо да изведем, да видим как това може да се случи, доколко може да се случи - един честен, открит самоанализ през двамата актьори, които са в основата на тези два монолога. На състоянието - точката, до която са докарани, екзистенциалното състояние на техните две същества, личности. Като се имат предвид катастрофите, през които са минали, личните крахове и провали, които се признават, желанието да минеш отвъд провала, усещането, че си бил цял и сега си натрошен. Паметта за тази цялост, която продължава да произвежда в теб едни безсъници, падания, ставания. Тоест да извървим целия този път през монолозите, по който вървят Елена, Христо, по който вървят всички хора и някак си гледат на живеенето си тук, сега, като на нещо, което настоява за смисъл, а тоя смисъл трудно се открива. Без да избързват да казват: ето, това е, открих едни хора, които са загубили вътрешната си опорна точка и продължават да я търсят. Тяхното интимно в този смисъл навлича и контекста, хаоса, невъзможността да се издържи на един куп неща, които вече са се превърнали в ежедневие, т.е. това нахлуване на контекста в интимното, което разрушава и възможността да останеш себе си, е също, нали, една голяма тема. Смесването на интимното и публичното в една натрошеност, която копнее да се възстанови като цялост, честно да си признае, че не знае на какво да стъпи, на какво да заложи, за да се случи това. Доколко има театрализация: ние нарязахме монолозите на парчета, смесихме парчетата - нейното и неговото, и в едно общо пространство, в което те нямат директен диалог, се опитваме да извървим този, според мен, по-скоро словесен джем сешън - словесен джаз. Едно откриване на тези двама души директно пред хората, които стоят срещу тях, докъдето можем да стигнем. Та, доколкото има театрализация, тя по-скоро е един ефект на отчуждение на моменти, една такава, ирония горчива, опит да погледнеш на собствената си катастрофа или на собственото си желание, което не знаеш как да постигнеш. Малко отстрани, да се видиш целия, да не се изживяваш като жертва, да не считаш, че светът ти е крив, а ти... - още малко и ангелските ти криле ще ти решат проблема, т.е. да гледаме критично и на себе си. Това е мотивът на театралните кодове, доколкото ги има - двамата в пространството и едни музикални парчета, които те обичат да слушат. Музиката няма друг мотив - още нещо да ни каже или да служи като фон. Те просто обичат да слушат тези парчета, и някъде между парчетата на тяхното словесно действие текат тези музикални парчета. Но има още една „материя“, така да я наречем - театрализацията се състои и в нея, която поражда... не знам какви асоциации ще породи у вас. Ние се опитахме да свалим опаковката, да я махнем и да ни се открие някаква същност. През тази опаковка, през тази видимост, фиктивност, тече целият ни живот и доколкото тази „материя“ има способността да поражда подобен род асоциации, дотолкова ние сме я използвали... Още какво искам да ви кажа. Искам да ви кажа последно, за да има време и за Стилиян, че аз много харесвам текстовете на Стефан и сленга, на който говорят Елена и Христо - като хора, като персони и като актьори - това е сленгът на тяхното поколение. Така говорят трийсетгодишните. Оказва се, че през този сленг може да се изрече всичко и пак да остане нещо отвъд думите, което не може да бъде изречено през словото, но през този сленг тече цялата тази ревизия, целият този, да го наречем, анализ. Това за мен беше много ново, много различно, защото това е един говорим език, през който те се опитват да изрекат важни неща, за които ние вече много рядко си говорим.


  РАДА БАЛАРЕВА: Стефане, как се пише такъв текст, как на един писател му хрумва подобна идея?


  СТЕФАН ИВАНОВ: Хрумна ми спонтанно по време на един Малък сезон преди две години, когато изгледах абсолютно всичко. Всеки ден се виждах с Елена Димитрова, разговаряхме какво сме гледали, и изведнъж тези разговори прерастнаха в нещо... Понякога човек е прекалено любезен, за да е честен или прекалено честен, за да е любезен, и с Елена си наместваме диалозите. Тя започна да ми говори едни неща и аз взех, че си ги запомних, общо взето. И те ми се напластиха след този Малък сезон и аз започнах да образувам едни образи около тях, които в сърцевината си хем бяха нея самата, хем въобще не бяха нея самата. Правех някаква по-крупна обща картина, чудех се какво всъщност правя - дали е сценична, дали е литературна, дали е просто поема, дали е поезия, дали мога да го направя на проза - на разказ. И затова го показах, споделих го. Въобще не знаех какво се случва. Стана спонтанно. Иначе това, което съм искал да напиша, да направя, не е първоначално драматургия, не е чиста драматургия, а е нещо като някоя моя любима песен или моя любима картина на, де да знам, на Френсис Бейкън, или песен на Рейдио Хед, или на Нова генерация. Нещо такова. Няма грандиозни драматургични, общочовешки, универсални амбиции. В първоначалното си импулсче, в първоначалния си момент, то се появи от самосебе си. Не е било търсено целенасочено, но днес следобед, когато гледах въртенето, се учудих как могат такива парчета да се наредят като домино и то да има верижна реакция - да отключва адски много неща... Искам да се хвана и за това, което каза Маргарита Младенова - че трябва да се гледа критично в това време. Защото думата криза идва от претегляне. Ние живеем във време, когато много неща трябва да се претеглят, да има някакви мерки. И всеки има възможност да се вгледа в себе си. Елена Димитрова и Христо Петков ми позволиха чрез собственото си вглеждане в себе си, да огледам някакви неща, за които и аз може би не съм си давал въобще сметка. Това мога да кажа и да ви пожелая приятно гледане.


  РАДА БАЛАРЕВА: Ще ми се все пак да споделиш някои от тези „някакви неща“.


  СТЕФАН ИВАНОВ: Ами, чисто житейски, като избор: какво да правя, дали да остана в България, какво мога да правя тук като кариера, като постижения, като контекст, и какво се случва. Това не са невероятно интерпретативни, сложни неща - чисто житейски са.


  РАДА БАЛАРЕВА: Въпроси към създателите на първото ателие? (Пауза). Ако няма, да минем нататък. Ще помоля Стилиян Петров, който също, както знаете, е режисьор на „Сфумато“, да представи екипа си. Заповядай.


  СТИЛИЯН ПЕТРОВ: Нашето ателие е върху пиесата "Нахлуване" на френския автор Фредерик Зонтаг, който не е особено познат тук, но се оказва, че в момента едни от сериозните театрални пространства в Европа се занимават много с негови текстове. Той е актьор, който пише и поставя собствените си текстове. Ние сме в директна връзка с него. Той се оказа много отворен, артистичен, търсещ, любопитен, ведър, млад театрал. Нашето ателие обаче категорично не прави пиесата "Нахлуване", нито има самочувствието и претенцията, че ще създадем завършено представление. Много повече сме се концентрирали върху монолозите, ремарките и ситуациите в пиесата, които се обединяват около темата "Кой всъщност съм?" Това изпитание, това узнаване "кой съм" се случва през присъствието на едно мълчаливо момиче, което нахлува в една вила, в която две двойки са избрали да прекарат ваканцията си. До края това момиче не проговаря, въпреки всичките жестоки неща, които понася. Авторът загатва на много места, че за него това е метафора на смъртта. В нашия случай не я определяме по този начин, не е задължително това да е смъртта. Ние изследваме онова неизвестно, тайно нещо в нас, което не винаги е лицеприятно, откритието на другия експерт, другия в теб, който може би е много повече, отколкото този, който си ползвал досега. Ателието ще продължи да се разгръща в един работен, търсачески режим. Възприели сме принципа на театралната работилница, т.е. една екипна среща, екипен процес, който е страшно вдъхновяващ, именно заради присъствието на актьорите. Те са от ТР "Сфумато" или участват в различни проекти от програмата на театъра. Има участие и на наша студентка, тъй като аз съм асистент на проф. Младенова в Академията. Казва се Весела Петрова. Останалите са познати актьори: Ирмена Чичикова, Ивайло Драгиев, Василена Винченцо и Петко Венелинов. За мен е много важно присъствието на Венелин Шурелов и Петя Диманова, съответно Венко като сценограф, и Петя като композитор. Те прибавят едни изключително важни и необходими пластове, които по никакъв друг начин не могат да се състоят.


  РАДА БАЛАРЕВА: Както виждате, амбициозен екип, интересна комбинация от познати актьори и непознат автор.


  МАРГАРИТА МЛАДЕНОВА: Искам да добавя, че цялата програма „Изчезващата човечност" е подпомогната финансово от сесията за култура на Голяма община. Казвам го, не само защото съм задължена, а и защото през последните години те ни помагат. Фактът, че основната ни програма тази година се състои предимно от лаборатория (предимно от ателиета), е нашия съзнателен отпор срещу принудата "Сфумато" да се превърне в репертоарен театър - да се смали и стесни територията му за лаборатория, която не е самоцелна, през която ние откриваме нови изкази, нови теми, нови съдържания, ако щете, даже нови дискурси, през които да гледаме на днешния човек. Знаете, че в края на Малкия сезон направихме една дискусия "Героят на нашето време", която беше много интересна предимно поради присъствието на Николай Михайлов, но не само тези неща ни занимават. Би трябвало, какъвто и да е контекстът, каквито и да са принудите, каквато и да е цената на оцеляването, да браним това, заради което има смисъл да съществува пространството в "Сфумато".


  



  БАНДИТСКА ОПЕРА


  по Джон Гей


  Театър "Българска армия"

  Антоанета Добрева-Нети



  



  Адаптация и постановка - Николай Ламбрев-Михайловски


  Сценография и костюми - Марина Райчинова


  Музика - Добрин Векилов-Дони


  Хореография - Мила Искренова (гост)


  БАНДИТИ БЕНД: Дони, Коцето-Калки, Мишо Шишков


  Превод - Искра Николова


  Снимки - ТБА

  Участват: Веселин Анчев, Радина Кърджилова, Мирослав Косев, Антоанета Добрева-Нети, Веселин Ранков, Стефка Янорова, Георги Къркеланов, Гергана Данданова, Александър Дойнов, Стойко Пеев, Тигран Торосян, Радосвета Василева, Йордан Алексиев, Станислава Николова (гост), Аделина Петрова (гост)


  



  ПРЕСКОНФЕРЕНЦИЯ


  09.12.2013


  МИРОСЛАВ ПАШОВ: Уважаеми колеги, добре дошли на поредната премиера на Театъра на армията - „Бандитска опера“ с режисьор Николай Ламбрев. След малко ще му дам думата да сподели някои мисли с вас. Основното, за което сме се събрали, той вече ви го показа на сцената. Аз съм изключително радостен и благодаря на колегите за това, че в един доста тежък период работиха героично. Наред с всичко, което се случва пред театъра - тук сме в окото на протеста, публиката ни е принудена да стига до театъра с лични карти, отзад пък върви ремонтът на взривилия се китайски ресторант. И въпреки всичко колегите си свършиха работата. Благодаря им, че бяха така търпеливи и така професионално работещи, за да можем тази вечер да се похвалим с новото си представление. Давам думата на Николай Ламбрев.

  Н. Ламбрев и М. Пашов


  



  НИКОЛАЙ ЛАМБРЕВ: Може би за вас е ясно, че един текст, който е написан преди три века, трябва по някакъв начин да бъде доближен до нашето време. Не като смисъл, а просто като текст, като начин на изказ. Което, разбира се, не е най-сложното, ако човек е наясно какво иска да направи и за какво е насочил вниманието си към определения текст. Любопитно е, че когато „Просешка опера“, с оригинално заглавие „The Beggar's Opera“, се явява преди близо три века на лондонска сцена, бумът, който предизвиква, е огромен. Не просто заради качеството на представлението, за което е писано, а затова, че по онова време Лондон е град, който се е напълнил с много хора от провинцията, с бандити, и е настъпила промяна на обществения, социалния и икономически климат. Появата на новите герои, които чрез „Просешка опера“, тире: „Бандитска опера“, и в скоби: по-скоро на Джон Гей, жадно са поети от публиката. Защото нещата, които се случват тогава в обществото по някакъв начин прелитат и на сцената - появяват се бандити, проститутки и хора, вие ги видяхте, които са на различни постове. Говори се за хора на парламентарно ниво. Самата история е за големия бандит - Макхийт, който наистина е обесен. Той е бил изключителна личност. Влизал е във взаимоотношения с хора от полицията, магистрати и т.н., които са отразени от Джон Гей. Не случайно тогавашният министър-председател на Парламента, който присъства на премиерата, е имал определени изисквания към автора, защото самият той е бил един от големите играчи на времето. Това може да се прочете във всяка история за театъра, свързана с онова време. Тоест нещата, които са се случвали в живота, веднага са бликвали на сцената и публиката ги е поемала. Това не се случва за пръв път в театъра. Привлекателното е това, че Брехт през 28-ма година на миналия век пише „Опера за три гроша“ по това произведение и представлението, което се играе в Берлин и по-късно в цяла Европа, също има много голям успех. Защото Брехт с един огромен нюх открива неща, които се завъртат във времето. И сега, не искам да кажа по най-елементарния асоциативен начин: сещайте се, че и ние искаме да постигнем същото, защото времето, в което съществуваме в BG, е заредено с подобни хуморески, с подобни неща. Но в крайна сметка моето вълнение от живота намира някакъв допир, някакъв контакт, с възможността да направим едно театрално представление по един стар текст, който по някакъв начин говори за днешни неща. Нали, това е ясно. Текстът е доста директен, провокативен, смята се, че това е началото на мюзикъла - поне в книгата на Искра Николова, която се занимава с двете произведения: „Просешка опера“ и „Опера за три гроша“, един изключителен труд, много ясно е разгледана тази тема. Иначе заглавието „Бандитска опера“ се появи като една шега. Казахме си: сега бандитите са повече от просяците и затова нека нашето театрално представление да се нарича „Бандитска опера“, а не „Просешка опера“. Не искахме да правим представление по модела на американския мюзикъл или да спазваме каноните на този жанр, в който има, разбира се, различни формати. Моята работа с Дони беше в това да открием нашия формат, който е един театрален спектакъл с много музика. Спокойно можем да го наречем мюзикъл, защото количеството на музиката и израза на много неща са чрез музикалните средства, чрез пеенето, дори и чрез текстовете. Общо взето това е, което мога да кажа. Обнадежден съм от тази среща с публиката, че ще имаме разбиране - защо сме посегнали към тази пиеса. Става въпрос за едно вълнение на театъра и актьорите, тъй като в самото произведение на Джон Гей историята е някак си фокусирана в актьора, в театъра - в артистите, които се занимават със съдби на сцената. И това в някаква степен, според мен, се асоциира с някои наши проблеми, някои наши въздишки и изречения, що се отнася до хората на театъра, до актьорите, за техния труд и за тяхното място в социума. Това е. Ако имате въпроси...


  КРАСИМИРА ВАСИЛЕВА: Намирам за много подходящо, че сте го озаглавили "Бандитска опера". Едно, че е много съвременно, и друго, че тези просяци, които са в основата на пиесата на Джон Гей, са си бандити - крадци, убийци. Така че заглавието е много подходящо и привлекателно. Сценографията на Марина Райчинова е свръхвпечатляваща. Тази огромна червена уста в кабаретен стил ще впечатли много силно зрителя. Мисля, че и музиката дава много на спектакъла, с това изпълнение на живо. Очаквам занапред да има още по-големи успехи, защото се чувства, че не са се наместили напълно нещата.


  НИКОЛАЙ ЛАМБРЕВ: Надяваме се, не е лека задачата.


  КРАСИМИРА ВАСИЛЕВА: Много е трудно, виждаме го всички, но мисля, че ще има големи попадения занапред. Истинско удоволствие за мен беше да гледам Миро Косев и Веско Ранков - тези енигми на армейския театър - впечатляващи, изобретателни и неуморими. От по-младите - Радина Кърджилова и Гергана Данданова, би ми се искало малко повече. Гергана прави характерен образ, опитва се да бъде сатанистка - също много модерен момент. Като цяло актьорите играят в ансамбъл. Къркеланов ще се старае свръх силите си да постигне един конферанс за сплотяване на този ансамбъл. Това е спектакъл, който е необходим на съвременния български зрител. Вярвам, че много ще се хареса, сигурна съм, че ще имате голям успех с него. Пожелавам ви на добър час.


  БОРИСЛАВ КОСТУРКОВ: Г-н Михайловски, поздравления за постановката. Въпросът ми е следният: до каква степен ползвате оригиналния материал на Джон Гей? Двубоят между Гергана и Радина Кърджилова в стихове вероятно е точно по автора. Оригиналът такъв ли е - в стихотворна форма? От друга страна, не ви ли тежеше малко това утвърдено име? Как работихте върху целия материал?


  НИКОЛАЙ ЛАМБРЕВ: Не го крия, за някои от текстовете в програмата пише: текст на песните: Ламбрев - Михайловски. И преди съм писал текстове, не за да подчертая определени умения в определена посока, а защото знам какво искам да вложа в определени вокали чрез текста. Много неща в спектакъла искаха още повече вокал. Този текст между двете беше мислен за един великолепен дует, но в крайна сметка се ограничихме до някакви нива, на базата на възможностите и рисковите моменти, които едно такова нещо носи на актьорите. Това винаги е голяма провокация за актьора, едно притискащо бреме, но и шанс. Пропяха хора, които преди това казваха: не, не мога да пея, не ми давай подобни неща.


  БОРИСЛАВ КОСТУРКОВ: Кои имате предвид? (Смях.)


  НИКОЛАЙ ЛАМБРЕВ: Не бих искал да назовавам имена, защото в някакъв момент това може да се използва срещу тях. В работата над текста съм се водил от основата на Джон Гей и изследванията на преводачката Искра Николова върху двете произведения ("Просешка опера" и "Опера за три гроша"). Ако някъде има нюанси и влияния, те са по-скоро от уважението и моята пристрастеност, по начало, към Брехтовия театър, към приноса на Брехт като теоретик. Исках това да бъде използвано тук, тъй като самият текст носи този заряд.


  ВЪПРОС: Бихте ли ни представили двете млади актриси Аделина Петрова и Станислава Николова?


  НИКОЛАЙ ЛАМБРЕВ: Завършили са преди две години и театърът им дава възможност да проявят своите качества. Засега те се справят чудесно с тази задача.


  МИРОСЛАВ ПАШОВ: Същите актриси участват и в "Ромео и Жулиета".


  ВЪПРОС: Защо избрахте Мила Искренова и как тя допринесе за развитието на процеса?


  НИКОЛАЙ ЛАМБРЕВ: Просто сметнах, че тя може да поеме хореографската постановъчна работа, защото има доста такава. Харесвам нейната работа, нейното разбиране за танц и движение на сцената.


  ВЪПРОС: Изненада ли ви с нещо?


  НИКОЛАЙ ЛАМБРЕВ: Режисьорът се движи заедно с хореографа, с композитора - винаги в дует или трио. Така че изненадата е, когато човек се погледне в огледалото. Надявам се, че това, което искам да създам, изненадва нея и тя се стреми да постигне онова, което ме удовлетворява.


  МИРОСЛАВ ПАШОВ: Колеги, пожелавам ви весели празници и до нови срещи.


  



  СКЪПЕРНИКЪТ


  от Жан-Батист Молиер


  Малък градски театър "Зад канала"

  Сценична версия и музикална картина - Лилия Абаджиева


  Сценография и костюми - Васил Абаджиев


  Фотограф - Павел Червенков


  



  Роли и актьори:


  АРПАГОН (баща на Клеант и Елиз, влюбен в Мариан) - Владимир Пенев


  КЛЕАНТ (син на Арпагон, любим на Мариан) - Александър Кадиев


  ЕЛИЗ (дъщеря на Арпагон, любима на Валер) - Весела Бабинова


  ВАЛЕР (син на Анзелм, любим на Елиз) - Владимир Димитров


  МАРИАН (любима на Клеант, в нея е влюбен Арпагон) - Луиза Григорова


  АНЗЕЛМ (баща на Валер и Мариан) - Иван Петрушинов


  ФРОЗИН (интригантка) - Албена Михова


  МЕТР ЖАК (готвач и кочияш на Арпагон) - Евгени Будинов


  ЛА ФЛЕШ (слуга на Клеант) - Антоний Аргиров


  КОМИСАР - Любомир Ковачев


  



  ПРЕСКОНФЕРЕНЦИЯ


  13.12.2013


  ЮРИЙ ДАЧЕВ: Добре дошли на нашата премиера „Скъперникът“ от Молиер - спектакъл на Лилия Абаджиева, с художник Васил Абаджиев. Този тандем не за пръв път работи в нашия театър и ние се радваме, че това е така. Радваме се също, че се случва една наша отдавнашна мечта - на директора на театъра г-жа Бина Харалампиева, пък и моя - да влезе Молиер в нашия афиш. Случва се благодарение и на това, че нашите разбирания за театрален афиш и репертоар съвпаднаха с намеренията на Лили. А това, което тя поставя, никога не е случайно. Няма да удължавам излишно това антре, ще дам думата на Бина Харалампиева, после вече и на основните създатели на този спектакъл, тъй като има много какво да се каже и какво да се види на сцената. Но, първо думите. Бина, заповядай.


  БИНА ХАРАЛАМПИЕВА: Аз съвсем кратичко искам да ви кажа, че сме в края на една година, която беше важна за Малък градски театър. Наистина съм щастлива, че финалът на тази година е свързан с едно заглавие, което е програмно в известен смисъл за нас. Опитваме се да сложим в центъра на проектите, които реализираме, някои от най-интересните артисти на Малък градски театър. „Скъперникът“ е един от тях. В него Владо Пенев е в централната роля. Лили ще има възможност да ви каже повече за тази среща. Ще продължим да работим с актьорите, които считаме за изключително ценни - не по-малко ценни са и всички останали, разбира се - тези актьори, които българският театър като цяло отглежда от години и които биха могли като личности да кажат много в едно толкова сложно време за българите. Трябва да изтласкаме на първо място актьори, творци, режисьори, автори, които имат значение за българския театър, а защо не и за световния. Лили, давам ти думата да кажеш онова, което е важно за теб. Това, което искам да ви пожелая, за да не се повтарям към финала, тъй като разговорът ще стане по-събран, по-концентриран в онова, което ни предстои тази вечер - едни хубави празници. Чувствайте се добре дошли в Малък градски театър и през следващата година. Желая ви всичко да е както трябва в личен план и, дай боже, по-добро бъдеще на държавата, която ние всички толкова обичаме.

  Ю. Дачев, В. Абаджиев, Л. Абаджиева, Б. Харалампиева


  



  ЛИЛИЯ АБАДЖИЕВА: Това е моята втора среща с Молиер. Първата беше в ранните ми студентски години върху няколко сцени от „Мизантроп“, с които исках да направя нещо като възстановка по режисьорските тетрадки на Любен Гройс. Тогава тръгнах с актьорите Анастасия Ингилизова, Силвестър Силвестров и Мони Монев, с които пораснахме заедно. Срещах се специално с Гергана Кофарджиева, с Бончо Урумов - знаех, че е посветил голяма част от творческия си път на Молиер, но не бях гледала неговите спектакли. И сега това е втората ми среща с Молиер. „Скъперникът“ е комедия на характера - можем да говорим за образ-категория. Арпагон наистина е образ-категория. То е в самата етимология на името му - Молиер ни дава да разберем, че става дума за скъперник. Това, което ме водеше в опитите да разгадаем този текст, бяха три неща, развити в различна степен и, надявам се, все пак събрани в една посока. От една страна комедията, както съм казала и в програмата, има няколко задължителни условия: за разлика от трагедията в развръзката й няма жертви, няма трупове. Зрителят не бива доведен до катарзис, не се стига до някаква степен на тревожност, която да го накара да се отъждестви с персонажите или най-малкото да им съчувства. В комедията обикновено действащите лица са от по-ниските прослойки на обществото, закон е, че трябва да има щастлив край и, разбира се, основната й цел е да разсмее. Зрителят ту снизходително, ту съучастнически се смее, но не се отъждествява или поне не се привижда в персонажите, над които се надсмива. И ми се струва, че ние малко снизходително гледаме на комедията като на една територия, в която е невъзможно да се случи свръхинтерпретация, т.е. по някакъв начин актьорите, режисьорът и всички да могат да погледнат на тази ситуация и на перипетиите в сюжета през себе си, и то съдбовно през себе си - да искат да кажат някакви много важни неща, които наистина ги вълнуват. Не знам дали има по-висока комедия от тази на Молиер. Тръгнахме към тази пиеса с желание да погледнем на Арпагон, на скъперника, като на нещо, което е казано във всички религии: има три врати, които водят към ада - похотта, гнева и алчноста. Днес колекционерската страст е доведена до булимия. Като казвам "колекционерска страст" нямам предвид единствено увеличаването на материалното състояние. Тая страст може да стигне до всякакви извращения, дори в това да колекционираш изкуство. Да стигнеш дотам да показваш и да споделяш с все повече приятели фотосесии от големите културни паметници, които са характерни въобще за историята на човечеството. Мисля, че модерният човек отдавна не осъзнава това като проблем. Когато става дума за Арпагон, според мен, Молиер изследва човека, който е постоянно подвластен на тия три страсти. Похотта като желание да доминира тираничната му природа - нещо наистина характерно за Арпагон. Той по някакъв начин се опитва да контролира всяка ситуация, всички, които го заобикалят. От друга страна, алчността и неговото скъперничество, доведени до почти параноична обсесия, а гневът е този, който винаги се появява, когато две от предишните условия не са налице. Когато говорим за комедия, аз се питам, коя е тая ефективна упойка, която се съдържа в смеха и ни пречи да се привидим или отъждествим с персонажите, които такива велики автори като Гогол и Молиер осмиват. Мисля, че точно автори като Гогол и Молиер ни показват тия образи-категории - светът видян като през криво огледало, за да могат да ни помогнат. Не знам доколко може да ни помогне комедията, но съм убедена, че смехът съдържа в себе си една такава ефективна упойка, която ни предпазва от това да погледнем на себе си по тоя начин. Питам се коя е ефективната упойка, която ни пречи да осъзнаем, че наистина у всеки от нас живее по един малък Арпагон. Достатъчно е само да си помислим с колко вещи, от които нямаме нужда, се обграждаме. Това е едната страна, това е по-скоро философската плът, която ние се опитваме да разгадаем, и която ни водеше, защото искахме да погледнем на тоя образ по по-сложен начин. От друга страна, трупата, която е създала Молиер, още преди да започне да пише комедии, е разигравала представления в духа на комедия дел арте и фарса. В тоя смисъл ние се опитахме още в първите репетиции на сцена да дадем израз на това, което е нашата представа за комедия дел арте. Аз наистина имам изключителна слабост към ироничното и преувеличеното. Нямам думи, с които да определя начина, по който усещам подкрепата, съучастието и отдаването на актьорите, които ще видите тази вечер. Но нищо от това, за което говорим, нямаше да се състои, ако нямах подкрепата и съучастието на Бина Харалампиева. Тя ми напомни за първата репетиция, че това е петият мой проект в този театър. Смятам за изключително ценни за мен срещите с нея, защото тя, от една страна...


  БИНА ХАРАЛАМПИЕВА: Я да не говорим за лични неща пред журналистите (смях).


  ЛИЛИЯ АБАДЖИЕВА: Не, не са лични. Аз си спомням всеки наш разговор. Когато започнахме да правим „Вертер“, след това „Записки от подземието“, после, мисля, че бяха „В полите на Витоша“, „Мяра за мяра“ и „Отело“. Начинът, по който се стига до един текст, е провокиран от нея. Не че тя ми предлага текстовете. Когато й казах: бих се опитала да направя „Скъперникът“ във вашия театър, но при условие, че Владо Пенев приеме - тя, без да ми отговори, абсолютно ме изключи, звънна на Владимир Пенев. Толкова много й хареса идеята. Аз съм изключително благодарен човек, може би никога не съм го казвала на Бина, но и първата ми работа, още докато бях студент, първата ми работа в софийски театър пак беше по нейна покана. Тя поиска една моя работа в трети курс да се играе тук. Така че безкрайно много й дължа. Още повече, че тя не е просто директор, а и режисьор, и знае колко трудно се стига да един спектакъл. И така, много дължа на това наше общо решение да посегнем и да тръгнем към този текст. Много е важно да има човек зад теб, който вярва в това, което правиш. За Владо Пенев, мисля, че това което прави в случая, е нещо изключително ново за него като предизвикателство и като любопитство. Като се срещнах с него в началото, той ми каза, че първият му сблъсък с Молиер е бил в Народния театър. Правили „Тартюф“, но според него не се получило, защото всички около Тартюф не са гледали в една посока и не са били екип. Това бяха първите му страхове, преди да приеме. Вчера много говорих за Владо Пенев. Той е филигранен във всяка една секунда от играта, всеки негов жест е премерен. Мисля, че наистина имаме един спектакъл, който е верен на духа на представата ни за класицизъм. Може би по някакъв начин съм досадила на актьорите с тая моя скрупольозност до всеки последен детайл, но в крайна сметка, надявам се, днес всичко това да стане едно цяло и да заживее своя живот при тази първа среща с публиката. В сценографския и костюмографски образ на спектакъла се стремяхме да вървим, разбира се, през представата ни за театралното. Не знам какво повече да кажа, освен Юри нещо да ми подскаже.


  ЮРИЙ ДАЧЕВ: Може би трябва да дам думата на нашите гости, които сигурно има какво да запитат.


  КАЛИНА СТЕФАНОВА: Осъществили сте постановката с актьори от различни поколения. Какво е впечатлението ви от тяхното евентуално различно осмисляне на похотта, алчността и гнева?


  ЛИЛИЯ АБАДЖИЕВА: Според едно американско изследване, днес младите хора не се интересуват от материалните неща. Сред тях има такива, които не искат да притежават вещи. Може би това е характерно за младостта - идеализмът е по-близо до младостта. Наистина, в този спектакъл има и млади актьори, и големи актьори, и, да ги наречем, пораснали актьори. С трима от тях вече съм работила. Това са Антоний Аргиров, Александър Кадиев и Евгени Будинов. С всички останали се срещнах за пръв път. Вижте, репетицията е като живота. В нея има и вълнуващи моменти, и тежки моменти. Репетицията с мен е като бягане на дълги разстояния - трябва да издържиш. Всички момичета и момчета, които ще видите тази вечер, издържаха.


  ВЪПРОС: Г-жа Абаджиева, понеже музикалното оформление е ваше, бихте ли казала каква музика сте предпочела?


  ЛИЛИЯ АБАДЖИЕВА: Аз ви предлагам...


  РЕПЛИКА: Да я чуете (смях).


  ЛИЛИЯ АБАДЖИЕВА: Основно се води предкласика, барок. Опитахме се не само да намерим, но и да преувеличим моментите, които позволяват да се разгърне представата ни за комедия дел арте и комедийното. И, разбира се, за света и атмосферата на Молиер.


  ЮРИЙ ДАЧЕВ: Други въпроси? Имате малко време до спектакъла. Приятно гледане.

  ПОКАНА ЗА ВЕЧЕРЯ


  от Оля Стоянова


  Театър "София"

  Ивайло Герасков и Дария Симеонова


  



  Режисьор - Тея Сугарева


  Сценограф - Каролина Далкалъчева


  Композитор - Александър Костов


  Фотограф - Иван Дончев


  



  Участват: Ивайло Герасков, Пламен Манасиев, Дария Симеонова, Антон Григоров, Мартин Гяуров


  



  ПРЕСКОНФЕРЕНЦИЯ


  11.03.2014


  БОГДАНА КОСТУРКОВА: Добре дошли, радвам се да ви видя. Това е втората ни премиера за 2014 година. Пиесата е „Покана за вечеря“, която спечели наградата на втория ни конкурс за съвременна българска пиеса. Авторка е Оля Стоянова. Екипът е: Тея Сугарева - режисьор (това е втората й постановка в нашия театър след „WelKome America“, която тя направи с гостуваща актьорска трупа, сега работи с артистите на Театър „София“), сценограф е Каролина Далкалъчева (с нея работим за пръв път в театъра), и композитор е Александър Костов. Както виждате един млад екип, едни талантливи хора, които ни донесоха много радост с добрата атмосфера на работата си. С това, че успяха да обединят артисти от всички поколения - в постановката участват: Ивайло Герасков, Пламен Манасиев, Дария Симеонова, Мартин Гяуров и Антон Григоров. Те се превърнаха в едно семейство, което отправя своята покана за вечеря към вас и към публиката, която ще дойде. Давам думата на Оля Стоянова като първопричина за тази наша среща днес.


  ОЛЯ СТОЯНОВА: Аз какво да кажа... Бях изненадана, че спечелих този конкурс. Знам, че лесно се работеше, беше приятно, не съм имала проблеми, не съм имала дори конфликти, каквито аз, като голям песимист, очаквах. Всъщност Тея е един много овладян, умен режисьор, който внимава и не прави широки театрални жестове. Щеше ми се всичко да изглежда много истинско, в смисъл, харесвам този вид театър. Дали се е получило, вие ще кажете. Това е една история за човешките взаимоотношения. Харесва ми да наблюдавам как се получават конфликтите, как нещо малко набъбва. Това е, ако имате въпроси?


  БОГДАНА КОСТУРКОВА: Тогава Тея да каже своите няколко думи, преди да зададете въпросите си.

  Т. Сугарева, О. Стоянова


  



  ТЕЯ СУГАРЕВА: Искам да започна с това, че за мен беше голяма възможност да работя в Театър „София“ с един прекрасен млад екип от актьори по една прекрасна българска пиеса. Това е третата българска пиеса, с която се занимавам и в този смисъл съм един вид защитник на българската драматургия и изцяло на нашата литература. Пиесата е превъзходна, спечели ме с това, че не е претенциозна, не дава някакви конкретни насоки - как трябва да бъде поставена, а напротив, занимава се с една конкретна ситуация, с едни конкретни хора и дава много голяма свобода на режисьора да работи и да създаде своята версия за техните взаимоотношения, да създаде техния свят. Искам да подчертая, че артистите в Театър „София“, които Богдана изброи, работиха изключително всеотдайно като един истински екип. Това много ме впечатли и се чувствах много комфортно тук, за което благодаря. Искам да подчертая също така, че и сценографията - Каролина Далкалъчева, а също така и костюмографията, се реализираха в едни прекрасни измерения - каквато беше нашата идея на макет, същото се получи на сцената, за което благодаря и на техническия екип на театъра.


  БОГДАНА КОСТУРКОВА: Освен много хубаво, дано да е на хубаво този път.


  ТЕЯ СУГАРЕВА: Дано да е на хубаво, да. Радвам се, че има място за младите творци като мен тук. Надявам се и за други мои колеги театърът да бъде отворен, както беше за нас. Музиката на Александър Костов допринесе също така много за ефекта на тази постановка. Ако имате някакви конкретни въпроси, аз съм отворена да им отговоря.


  БОГДАНА КОСТУРКОВА: Каролина, освен че преобрази камерната сцена на Театър „София“ - за добро, какво би искала да кажеш?


  КАРОЛИНА ДАЛКАЛЪЧЕВА: Аз също съм изключително благодарна за възможността да работя в Театър „София“, да се докосна до прекрасния текст на Оля и за пореден път с Тея - ние вече сме правили няколко постановки заедно, да сътворим, както се казва, от нищо нещо. Винаги супер експлозивно се ражда идеята и после тя просто се сбъдва, и няма как човек да не е доволен. Разбира се, искам и аз да благодаря на всички служби в театъра, които помогнаха да се случат нещата и че ми позволиха, наистина, да преобразим Сцена „49“ в съвсем различно...


  БОГДАНА КОСТУРКОВА: Пространство.


  КАРОЛИНА ДАЛКАЛЪЧЕВА: ... пространство, да, със свой характер.


  БОГДАНА КОСТУРКОВА: Благодаря ти много, ще предам на хората, те имат нужда от това. И кавалерът в нашата женска група тук - Александър.


  АЛЕКСАНДЪР КОСТОВ: На мен също ми беше първи проект в Театър „София“ и втори съвместен с Тея Сугарева. Вече имах някакъв опит от работата си с нея и този път като че ли ми беше много по-ясно от какво точно се нуждае и много добре се сработихме. Относно пиесата, още от първото й прочитане ме грабна и ми беше изключително интересно да работя по нея. Ще чуете също така, че има и пряко участие на музикална пиеса, в смисъл, не само като фонова музика, ами и като...


  БОГДАНА КОСТУРКОВА: Изпълнение на живо.


  АЛЕКСАНДЪР КОСТОВ: ... изпълнение на един от актьорите. Много ми хареса, че самите актьори имат възможността да изпълнят някакво музикално произведение. В този смисъл и работата със съответния актьор, ще видите кой е той...


  ВЪПРОС: Можем ли да го споменем?


  КРАСИМИРА ВАСИЛЕВА: Ами кажете кой е.


  БОГДАНА КОСТУРКОВА: Не мисля, че е тайна за някой от вас.


  КРАСИМИРА ВАСИЛЕВА: Не, разбира се.


  ТЕЯ СУГАРЕВА: Мартин Гяуров свири на живо на пиано.


  АЛЕКСАНДЪР КОСТОВ: Да, Мартин Гяуров. Много се изненадах, че е сравнително добър пианист и бързо хвана произведението, което трябваше да свири. Какво още да кажа за музиката? Мисля че...


  ТЕЯ СУГАРЕВА: Ще я оставим тя да говори за себе си.


  АЛЕКСАНДЪР КОСТОВ: Да, няма какво да се каже, трябва първо да се чуе.


  БОГДАНА КОСТУРКОВА: Благодаря. Вашите въпроси?


  ЛЪЧЕЗАР ЛОЗАНОВ: Кой кого доразказва? Казва ли режисьорът нещо повече от текста, който намира, сценографът разказва ли нещо, което е отвъд самия текст, изобщо, в тоя смисъл - как се получава тая съвместимост между двете?


  ТЕЯ СУГАРЕВА: Ако ми позволите, аз да отговоря. Поне от моя гледна точка текстът на Оля създава такава една хранителна среда, ако мога да се изразя метафорично, в която режисьорът би могъл да продължи нататък и да търси повече нюанси... да избере един от проблемите, който го вълнува. В пиесата мен ме вълнува човекът в българското семейство и изобщо в семейството, защото не бива да оставаме само на равнината българско, за което Оля е писала, който като единица се чувства много самотен. Да се чувстваш самотен сред най-близките си е малко стряскащо. И всъщност това, което ме занимава, е откъде произтича...


  БОГДАНА КОСТУРКОВА: ...причината за това.


  ТЕЯ СУГАРЕВА: ...това състояние. Аз това избрах от пиесата. По различни пътища можеш да тръгнеш към нея, дава ти възможност за избор. От тази гледна точка, мисля, че с Оля се сработихме, тъй като по време на репетиционния процес тя беше почти постоянно до мен, беше абсолютно отворена за някои промени...


  ОЛЯ СТОЯНОВА: Да, ти най-вероятно се интересуваш дали сме правили промени в текста. Аз мисля, че няма смисъл от това заинатване, да го кажа, не се е наложило да ми кажат: махни това, добави това. Аз им казах: ако някоя дума седи криво или просто звучи фалшиво в устата на актьора, по-добре да падне. Те бяха много разбрани в това отношение. Общо взето не сме дописвали, не сме променяли, може би имаше части, които съкратихме, но те бяха за да не...


  БОГДАНА КОСТУРКОВА: Ако мога аз да кажа, както разбрах въпроса ти, има редакция - сценична редакция, на пиесата, която обаче е направена отново в екип - на драматурга и на режисьора. Тоест няма някакви съществени промени, дописвания, допълнения, нови типажи и т.н. Пиесата е във вида, в който получи наградата си, но е прецизирана.


  КРАСИМИРА ВАСИЛЕВА: Пригодена за сцена.


  БОГДАНА КОСТУРКОВА: Да.


  ЛЪЧЕЗАР ЛОЗАНОВ: Често пъти като попадне в ръцете на рутинирани актьори, те променят диалога, вкарват...


  БОГДАНА КОСТУРКОВА: Не, те харесаха пиесата такава, каквато е. И процесът беше изключително плодоносен, като имаше много кратък репетиционен период. Ние започнахме репетиции на 20-ти януари и междувременно изкарахме още една премиера - „Ян Бибиян“, която по някакъв начин изискваше вниманието на техническите служби. Ние не разполагаме с няколко ателиета, т.е. успяхме да направим така, че в един кратък репетиционен период да изкараме две представления без това да се отрази на качеството на работа и да има затруднения за който и да е от постановъчните екипи да си свърши работата.


  КРАСИМИРА ВАСИЛЕВА: Писаното слово е най-важното. Аз съм казвала винаги, че за мен добрата пиеса е преди всичко добра литература. Познавам пиесата и много се радвам, че е намерила реализация в Театър „София“. Също така, че Тея Сугарева я е поставила, защото след „Робин“ (от Анна Топалджикова, Театър „Възраждане“ - б.р.) аз мога да говоря само в положителен смисъл за нейната дейност до този момент. Много се радвам, че колективът е млад и явно добре са се разбрали помежду си. Ще видим един спектакъл на съмишленици.


  БОГДАНА КОСТУРКОВА: Грешката ти за младия екип е неволна, и оттам правилна. Защото в ролята си на БАЩАТА Ивайло Герасков посрещна своята 60-та годишнина.


  КРАСИМИРА ВАСИЛЕВА: Но аз говоря за този екип тук.


  БОГДАНА КОСТУРКОВА: Истина е, че останалата част от актьорите: Антон Григоров, Дария, Мартин, са млади артисти.


  КРАСИМИРА ВАСИЛЕВА: Нямах предвид толкова актьорите.


  БОГДАНА КОСТУРКОВА: Техния дух на млади хора преля и върху останалите участници. И ще видите...


  КРАСИМИРА ВАСИЛЕВА: Ивайло е млад по дух, ние го познаваме.


  БОГДАНА КОСТУРКОВА: Да, ще видите един Ивайло в много добра форма. Беше прекрасно това, че той има тази роля като подарък от съдбата и театъра за своята 60-та годишнина.


  АНЕЛИЯ ЯНЕВА: Въпросът ми е към Оля Стоянова. Последните текстове българска драматургия, които се появяват, като че ли са в две крайни противоположности - или свръхзлободневни, като да речем „Да разлаем кучетата“ (от Емил Атанасов, Театър "Българска армия" - б.р.) и „Злият принц“ (от Георги Тенев, Народен театър - б.р.), или пък огледани в едни съвсем ограничени общества - в отношенията между приятели и близки хора, както са пиесите на Яна Борисова, или занимаващи се с теми, които на пръв поглед сякаш нямат нищо общо с нашето тук и сега, както е „Глас“ на Елена Алексиева. Та искам да попитам Оля Стоянова къде усеща между тези два полюса своите интереси, пристрастия, вълнения? Кое смята, че е интересно да бъде говорено и да бъдат привлечени зрители към темата, която я вълнува?


  ОЛЯ СТОЯНОВА: Много съм си мислила за тези неща. Пиесата, която сега се поставя, е писана преди две години. Давала съм си сметка, че през цялото време ме интересува добре разказаната история, история, която дори написана, непоставена, да става за четене. Това е личният ми читателски вкус. Иначе не намирам място в нито едната крайност, дори като читател. По-скоро ми харесва да не сме толкова обвързани с битовото, харесва ми да има тази здравословна доза лудост, която да показва нещата от друга гледна точка - изведнъж да обръща ракурса. Харесва ми вглеждането в подробностите, набиването на вариото в такава степен, че изведнъж нещата да изглеждат преувеличени и фалшиви, т.е. когато много се доближим до проблема, ние не успяваме да го видим. Говоря за тази оптика. Аз самата съм още човек, който търси. Затова бях и на толкова репетиции - да видя дали тези думи, които съм написала, звучат фалшиво в устата на актьорите. За мен беше важно не дали някой ще добави една дума или ще махне друга, а дали това, което съм написала, стои добре или е като търкалящи се камъни, което е грешка. Това е, което мога да кажа.


  АВГУСТА МАНОЛЕВА: Усети ли нещо по-различно в текста си, когато го видя и чу отстрани?


  ОЛЯ СТОЯНОВА: Ами, колко различно да е...


  АВГУСТА МАНОЛЕВА: Защото имаш дистанция на времето и дистанция като ситуация. Да пишеш е едно, а когато го видиш или чуеш след известно време от други хора, сигурно има нещо различно. Винаги има някаква дистанция.


  ОЛЯ СТОЯНОВА: Признавам си, че ако сега тръгна да чета този текст, ще го чувам с гласовете на Ивайло Герасков, Пламен Манасиев, Дария. Така че нямах съпротива срещу това, нямах съпротива срещу работата на Тея или сценографа. Всъщност много ми харесаха - имаше някаква лекота. Струва ми се, че така би трябвало да е и дано да се е получило. Сега мога само да стискам палци.


  АВГУСТА МАНОЛЕВА: А дали би искала да промениш нещо сега?


  ОЛЯ СТОЯНОВА: Не, не. Просто това, което те направиха, беше надграждане на моята представа. Надявам се, че така трябва и да бъде.


  БОГДАНА КОСТУРКОВА: Има ли други въпроси? Ако няма, ще ви помоля за разрешение да пусна екипа да си слезе при артистите. На добър час.

  ВИЕНСКА КРЪВ


  Оперета от Йохан Щраус (Кралят на валса) Либрето - Виктор Леон и Лео Щайн


  Музикален театър "Стефан Македонски"

  Режисьор-постановчик - проф. Румен Нейков


  Диригент-постановчик - Найден Тодоров


  Диригент - Огнян Митонов


  Сценография - Евгения Раева


  Асистент художник - Георги Златанов


  Художник на костюмите - Цветанка Стойнова


  Хореограф - Антоанета Алексиева


  Хормайстор - Людмил Горчев


  Превод - Павел Спасов


  



  [image: 24.Vien_spekt]



  



  В ролите:


  КНЯЗ ИПСХАЙМ - ГИНДЕЛБАХ - Венцислав Динов, Николай Борисов


  БАЛДУИН ГРАФ ЦЕДЛАУ - Марчо Апостолов, Богомил Спиров


  ГАБРИЕЛЕ - Олга Динова, Добрина Икономова


  ДЕМУАЗЕЛ ФРАНЦИСКА КАЛИАРИ - Марияна Арсенова, Милена Гюрова


  КАГЛЕР - Николай Борисов, Лъчезар Лазаров


  ПЕПИ ПЛАЙНИНГЕР - Зорница Дамянова, Катерина Тупарова


  ЙОЗЕФ - Александър Мутафчийски, Стефан Петков


  КНЯЗ БИТОВСКИ - Румен Григоров, Драгомир Стойков


  ВОЙНИК - Тодор Велков


  СОЛИСТИ НА БАЛЕТА - Йоанна Стоянова, Татяна Янева, Иво Адов, Станислав Стефанов


  



  ПРЕСКОНФЕРЕНЦИЯ


  04.04.2014


  МАРИО НИКОЛОВ (директор на театъра): Здравейте, на ваше разположение сме, Таня може да открие пресконференцията.


  ТАНЯ СИМЕОНОВА: Да кажем, че сме на предпоследната ни премиера за сезона, който е юбилеен.


  МАРИО НИКОЛОВ: Не се заричай (смях).


  ТАНЯ СИМЕОНОВА: Не, това е предпоследната ни премиера, уважаеми колеги, напишете го, за да няма връщане назад (смях).


  МАРИО НИКОЛОВ: Не се заричай!


  ТАНЯ СИМЕОНОВА: Да, наистина, Марио е прав, не трябва да се заричам. Ако сте прочели нашето прессъобщение, това е оперета от Йохан Щраус (син), когото аз обожавам като композитор. Тя е започнала доста съдбоносно своята световна премиера, но за мен по-важното е, че четирите най-известни оперети на Йохан Щраус вече могат да бъдат видени в репертоара на нашия театър: „Прилепът“, „Една нощ във Венеция“, „Цигански барон“ и сега „Виенска кръв“. Почитателите на Щраус ще бъдат доволни, постановъчният екип ви предлага една много интересна версия, колегите на сцената - също. Мога да кажа само хубави думи за тях, защото те са моите звездички и аз безкрайно много ги обичам. От мен това, от вас въпросите към когото поискате.


  Пауза.


  МАРИО НИКОЛОВ: Ще пита ли някой нещо или да ги почвам аз?


  ТАНЯ СИМЕОНОВА: Може би проф. Румен Нейков да каже нещо.


  РУМЕН НЕЙКОВ: Какво ви е любопитно?


  МАРИО НИКОЛОВ: Каквото ви хареса.


  ТАНЯ СИМЕОНОВА: Похвалете ни, професоре!

  Р. Нейков, М. Николов


  



  РУМЕН НЕЙКОВ: Получих от моя колега и приятел Марио Николов покана да направя една гост-режисура от средата на януари, което означава, че времето беше много кратко. Буквално денонощно съм работил, за да префасонирам, да преобразя този текст, който беше доста обемист. Представете си, 91 страници ми връчиха - две версии, само либрето, само говорен текст, без пеенето. Постарах се да направя една личностна версия, ако мога така да се изразя, сценичен вариант, който да отговаря на духа на творбата. Описано е с няколко думи в програмата. Това е последният Йохан Щраус - премиерата е няколко месеца след смъртта му. Не присъства на репетициите, вече е много стар, болен. Композиторът Адолф Мюлер - младши успява да обедини най-различни големи щраусови моменти от 60-те, 70-те, 80-те и 90-те години на XIX век и в този смисъл със самото си зараждане това е една компилация от най-красиви мелодии, а не нещо специално написано от неговите либретисти по негова музика. Но като изключим многото влизания и излизания: този кой е, онзи кой е - това беше основния труден момент за мен, мисля, че общо взето се разбира какви са персонажите. С две думи: един граф, който великолепно се изпълнява и от Марчо Апостолов, и от Богомил Спиров, който върти три дами - последната не му е любовница, а съпруга. Гледа да не ги събере, но те се събират и се стига до симпатични перипетии. Другото важно нещо е епохата - пише се Виенски конгрес (1814 - 1815), но ние решихме с Цвети Стойнова да използваме един период от 40 и повече години като основа за нейните прекрасни костюми. Предполагам, че това ще се оцени... След това блестящата и великолепна Евгения Раева - аз съм горд, че това е моята 78-ма постановка, но тя вчера ме срази като ми каза, че е нейната 188-ма. Тя е със сто постановки преди мен. Не виждате врати, прозорци - има една условност. Ние търсихме атмосферата на лампионите, на красотите... С други думи, решили сме това, което правим на сцената, да е съвременно, без да осъвременяваме. Съвременно в смисъл на характери, на човешки отношения, а не някакъв си граф, някаква си графиня... и слугата, мисля, че се получи. Аз съм изключително щастлив, съкровено благодарен на артистите... Мога много да ви говоря... Помъчихме се да съкратим, за да не е прекалено дълго: първо действие - 45 минути, пауза - 20, второ и трето - към час и петнайсет минути. Около два часа чиста музика Йохан Щраус - смятам, че е напълно достатъчно. Няма съкращения в музиката, опитал съм се да сбия текста и да го направя да върви динамично. Дано да сме успели. Хор, балет - видяхте колко е красиво... - малко все едно сме в „Прилепът“ на Йохан Щраус, където има такива големи балетни платна във второ действие при Орловски. Тук нашият се казва само че Битовски. И така, това е, благодаря ви.


  ТАНЯ СИМЕОНОВА: И ние благодарим на професора. Маестро Тодоров ще каже ли няколко думи?


  НАЙДЕН ТОДОРОВ: Искам да изразя своя протест.


  ТАНЯ СИМЕОНОВА: Оставка ще искаш ли?


  НАЙДЕН ТОДОРОВ: Не, оставка няма да искам, защото той е умрял вече (смях). Не е нормално да се казва "Виенска кръв" и да има такова съдържание. Човек остава с впечатлението, че виенчани са много повече от Дон Жуан и Казанова, взети заедно. Познавайки виенчани, смея да твърдя, че в сравнение с нас са направо задръстени (смях). Те са много спокойни хора, умерени във всичко, включително и в отношенията между половете. И когато човек научи как се казва оперетата, остава с погрешни впечатления. Искам да ви кажа, че това не е така, но пък е много хубаво човек да го види на сцената. Благодаря на артистите, на постановъчния екип и на директора на Оперетата за страхотното преживяване. Смятам, че всички имахме много хубав съвместен престой тук. За мен беше два пъти по-приятно, защото имам емоционална връзка с "Виенска кръв". Това е първата оперета, с която съм се сблъскал в живота си - като студент във Виена. След толкова много години, изведнъж отново се озовах в тези води, за което благодаря.


  МАРИО НИКОЛОВ: Недей: "толкова много". Човек ще каже, че си на 110 години (смях). Млад човек си, млад човек, но опитът е голям... Виждате, като се работи с такива хора, нещата се получават.

  М. Николов, Т. Симеонова


  



  ТАНЯ СИМЕОНОВА: Оттук нататък минаваме към въпросите: към постановъчния екип и колегите, които играят ролите.


  ЛЪЧЕЗАР ЛОЗАНОВ: Чуваше се много зле по време на първото действие. Бях на втория ред. Не бяха спуснати микрофоните или...?


  МАРИО НИКОЛОВ: Няма микрофони.


  ЛЪЧЕЗАР ЛОЗАНОВ: Така ли ще бъде на премиерата?


  МАРИО НИКОЛОВ: Така ще бъде. Днес хората не работиха с целия си капацитет. По обясними причини - скъсаха се от репетиции. Утре е премиерата им, трябва малко да облекчат нещата.


  ЛЪЧЕЗАР ЛОЗАНОВ: Става дума, че...


  МАРИО НИКОЛОВ: Изцяло без микрофони ще бъде. Класическите спектакли в този театър ще бъдат изцяло без микрофони. Единствено мюзикълните спектакли ще бъдат с микрофони.


  ЛЪЧЕЗАР ЛОЗАНОВ: Е да, но не се чува добре на втория ред.


  МАРИО НИКОЛОВ: Ще се постараят колегите и ще се чува. На първия и втория ред винаги се чува най-лошо. Не сядайте там, ние затова не ги продаваме. (Смях.) Да, да, не се шегувам - на първия ред винаги се чува най-зле, в смисъл, чува се оркестърът, но не се чуват солистите.


  ВЪПРОС: А тези, които недовиждат?


  МАРИО НИКОЛОВ: Да сядат на третия ред (смее се).


  ЗЛАТА РАДОСЛАВОВА (в-к „Российская торговля“): В дясното сепаре артистите бяха много статични, не контактуваха. Това прави впечатление.


  МАРИО НИКОЛОВ: Нищо не мога да кажа.


  ЗЛАТА РАДОСЛАВОВА: Когато си пиеха шампанското. Нали трябва да го изиграят.


  РУМЕН НЕЙКОВ: Момент, пият си шампанското, и...?


  ЗЛАТА РАДОСЛАВОВА: Така се виждаше, статични бяха.


  РУМЕН НЕЙКОВ: Не, ще ви обясня. Имат един много труден вокален момент в тези три сепарета, условно да ги назовем така. Иначе се разиграва една пантомима. Вие сте права, че много добре се вижда отпред и трябва непрекъснато да има някакво действие. ОК. Но все пак не за сметка на главното действие, което тече.


  ЗЛАТА РАДОСЛАВОВА: Кога за последно е поставяна "Виенска кръв"?


  МАРИО НИКОЛОВ: Сезон 2005 - 2006.


  ВЪПРОС: А на кого беше?


  ТАНЯ СИМЕОНОВА: За режисьора ли питате? На Светлана Атанасова.


  ЗЛАТА РАДОСЛАВОВА: Журналистът Димитър Цонев каза преди два дни, че в провинцията има ученици, които не са дошли да видят София. Не можете ли да направите дневни представления и да зарадвате такива деца?


  МАРИО НИКОЛОВ: Как предлагате това да се случи?


  ЗЛАТА РАДОСЛАВОВА: Да направите в събота или неделя сутрешно представление.


  МАРИО НИКОЛОВ: Вижте, в събота винаги имаме сутрешно представление за деца.


  ЗЛАТА РАДОСЛАВОВА: Става дума и за организацията на децата в провинцията.


  МАРИО НИКОЛОВ: Не знам дали сте наясно с бюджетирането и финансирането на такъв тип културни институции. Това е почти невъзможно да се случи. Не зависи от нас, за съжаление. Иначе идват хора от провинцията, имаме приятели на оперетното и мюзикълното изкуство. Организират се групи и идват непрекъснато. И деца идват с автобуси. Виждат ги тези спектакли, но ги виждат вечер. Няма как да ги направим дневни, защото се съобразяваме със средата, в която работим. Тази среда почти изключва дневните спектакли в 16 ч., защото в събота имаме сутрешен спектакъл в 11 ч. и вечерта в 19 - втори. Няма как да имаме трети спектакъл в събота, а в неделя и понеделник: по Кодекса на труда трябва да има два почивни дни, единият от които да бъде неделя. Не мога да накарам колегите, след като са работили цяла седмица, да дойдат и да работят отново. Няма как да се случи. Тотално трябва да се пипне законодателството в тази посока, за да можем ние като мениджъри да имаме по-голяма свобода.


  ТАНЯ СИМЕОНОВА: Да уточним: като казваме "деца" имаме предвид младежите в горен курс, нали?


  ЗЛАТА РАДОСЛАВОВА: Да.


  ТАНЯ СИМЕОНОВА: Защото иначе децата пристигат на дневните спектакли.


  МАРИО НИКОЛОВ: Те пристигат на сутрешните спектакли. Обикновено в събота е пълно. Доста добре са посрещани. Този сезон предстои още една премиера.


  ТАНЯ СИМЕОНОВА: Последната, надявам се.


  МАРИО НИКОЛОВ: Пак казвам, не се заричай. Но тя е насочена също към малките. Това е "Вълшебникът от Оз".


  ЛЪЧЕЗАР ЛОЗАНОВ: Мисли ли се върху това да се заснемат тези постановки, за да останат в историята?


  МАРИО НИКОЛОВ: Имаме архив. Заснемаме ги всичките.


  ВЪПРОС: Продават ли се?


  МАРИО НИКОЛОВ: Не, не може. Има един Закон за авторското право и сродните му права, който важи в целия свят. Доста сложна материя е и не е предмет на тази пресконференция. Това е много дълъг разговор. Не бихме могли да го направим. Още повече като мениджър никога не бих допуснал една постановка да се даде по телевизията, защото после никой няма да дойде да я гледа.


  ЛЪЧЕЗАР ЛОЗАНОВ: Говоря за след това, като мине и се закрие. Да остане във времето.


  МАРИО НИКОЛОВ: Като мине и се закрие, остава в архива. Защото ако трябва да им платим авторските и сродните права, трябва да правим само по една постановка в годината, а парите за останалите да ги дадем да се снима тая. Всеки от артистите трябва да направи договор с нас, за да участва в това нещо. Не е толкова лесно, да не кажа, че е практически невъзможно в България да се реализира такъв проект. Което не значи, че се отказваме да направим опит и в тази посока.


  ТАНЯ СИМЕОНОВА: Благодаря ви. Ако нямате други въпроси, да освободим колегите, защото непрекъснато са на репетиции.


  ЗЛАТА РАДОСЛАВОВА: Виенският ви бал беше празник за очите. Много добре сте го направили - отваря се душата.


  ТАНЯ СИМЕОНОВА: Благодаря ви, колеги, хубав ден желая.


  



  ОТКРАДНАТИ РАЗКАЗИ ?


  от Доналд Маргулис


  Театър "Българска армия"

  Постановка и музикално оформление - Красимир Спасов


  Сценография - Красимир Вълканов


  Костюми - Невена Белева


  Превод - Харалампи Аничкин


  Участват: Меглена Караламбова и Кристияна Ценкова (гост)


  



  ПРЕСКОНФЕРЕНЦИЯ


  24.04.2014


  МИРОСЛАВ ПАШОВ (директор на театъра): Колеги, добър ден. Добре дошли за първата премиера на новата ни сцена „Миракъл“. Благодаря ви, че сте тук при нас. Нямам намерение да говоря каквото и да било повече, освен да кажа, че тези от вас, които бяха на откриването на самата зала, задаваха въпроса какво ще се види. Това вече е реалност. Изключително съм радостен, че именно проф. Красимир Спасов, доайенът на режисурата в България, заедно с блестящата Меглена Караламбова и младата колежка успяха да реализират този спектакъл. Те отдавна се готвят и чакат този момент. Разбирате, че когато става въпрос за строителство, работата е малко по-особена. Важното обаче е, че вече имаме един факт - първото представление на сцена „Миракъл“. Оттук нататък давам думата на проф. Спасов, а след това и на вас за въпроси. Няма да изчакаме двете колежки, тъй като натоварването беше малко по-голямо през последните дни - довечера им предстои премиерно представление с публика, и затова си позволихме да ги освободим. Предполагам, че ако имате някакви въпроси, те ще ви отговорят по-късно. Професоре, заповядайте.

  Красимир Спасов


  



  КРАСИМИР СПАСОВ: Благодаря. Сигурен съм, че всеки от вас има театралната програмка към спектакъла. В нея е пълната информация за автора, има и фрагменти от така наречената режисьорска концепция. Като ги прочетете, ще се ориентирате. Струва ми се, че съм подбрал най-същественото за отношението ни към текста и за интерпретацията ни. Бих искал да ви обърна внимание върху няколко неща. Най-напред върху това преплитане на две сюжетни линии, ако щете, на две житейски линии на основните персонажи - възрастната и младата писателки. Едната линия е, да го кажем така, професионално творческа. Авторът надниква в природата на творчеството, на писането, в природата на творческата душевност. В живота, ако мога така да се изразя, на творческата фантазия, въображение, в онова, което се нарича творчески професионален егоцентризъм. И съответно, това надникване задава или изважда наяве и въпросите: къде е границата на този егоцентризъм, къде е границата на това, задължително иначе, творческо любопитство, не става ли рисковано понякога това надничане в така наречените бездни на човешката душевност? Известен ви е афоризмът, който не знам защо е на кориците на всяко криминале: ти надничаш в бездната, но и бездната наднича в теб. Не случайно казвам това, защото в територията на творчеството тези, които упражняват една или друга творческа професия, в случая писателите, имат и своите лични бездни. Другата линия съдържа извадки от живота на две човешки същества - на тяхната среща, на първите симпатии, които поражда тази среща между двете - за нелекия процес на сближаване, вследствие на общуването между тях, на пораждането на обич между тях и, разбира се, по силата на определени обстоятелства - на настъпване на криза в тези отношения и на раздяла. И нещо повече (сещам се, че съм го отбелязал в текста, който ще прочетете) - в този сюжет на съвместния живот почуква, идва и смъртта - почуква на вратата на това малко човешко общежитие. Преплитането на тези две линии, според мен, е едно от големите постижения на автора в тази пиеса. Един живот се превръща в творба и творбата оказва своето влияние - регулира, ревизира, променя живота на две човешки същества, т.е. тази особена диалектика. Това е едно от нещата, на които искам да ви обърна внимание. И, разбира се, въпросът за отношенията между поколенията. Няма да скрия, че в нашия спектакъл това е заложено реално в драматургията. Но когато разсъждавахме с актрисите, с моите колежки, върху това и решавахме как да интерпретираме и зададем този въпрос - да го мотивираме, стигнахме до убеждението, че би следвало доста да заострим звученето му - да му придадем едно драматично звучене, една, може би, малко по-драматична стойност. С оглед на това как в България седят тези отношения. Видимо е, че у нас се очерта един сериозен проблем - много сериозна криза в отношенията между поколенията. Вероятно по света има не само географски, но и духовни, културни, цивилизационни територии, в които този проблем стои по друг начин. Превърнало се е в истинска тяхна природа поколенията да предават опита си на следващите и да се получава едно надграждане. Уви, у нас не е така. Уви, защото разминаването между поколенията води до това, че постигнатото се забравя или зачерква, ако трябва да употребя по-силна дума, и се започва винаги от нулата. Не казвам нещо ново, то се отнася не само за нещата, които се намират на територията на изкуствата, културата, творчеството. Накъдето и да се обърнем - във всеки аспект на живота, ще открием този проблем. Второто нещо, на което искам да ви обърна внимание, е казусът, който авторът (един интелигентен автор - аз продължавам да му се възхищавам след доста сериозната и задълбочена работа върху неговия текст) извежда. Той е свързан с тези морално-етични отношения, с тази граница - коя е тя, в творчеството не е ли много подвижна? И в този смисъл ме респектира начина, по който авторът го решава. Той не дава един или друг категоричен отговор. Тук виждам определено влияние и на чеховите възгледи за подобно решаване на проблемите. Знаете, че историите при Чехов завършват с многоточие. Не се дава категорично отговор на някакъв проблем, той се отлага във времето. Казусът е свързан с това: наистина ли има кражба, наистина ли това е плагиатство - този въпрос остава открит. Причината е, че двете страни имат сериозно основание за правота - своите убедителни аргументи в спора. Все едно, след като нещата са стигнали дотам да се води подобна дискусия, ясно е, че най-същественото, кислородът в отношенията между две човешки същества - колежки, неочаквано е изчезнал. Липсва доверието, то се е сринало и това е вероятно най-съдържателната причина да настъпи раздялата между двете жени. Искам да ви обърна внимание върху една друга категория. Тя е свързана с това, което виждаме на сцената, а именно с играта. Тук трябваше да се съобразяваме с всички онези обстоятелства, които са подадени от автора в текста му. Прави ми впечатление, че той е не само един изключително интелигентен човек, научен как се пише драма, но и че се е занимавал и с актьорско майсторство, защото познава тънкостите - правилата на играта на самата сцена. Владее всички тези тънкости и оперира много умело и свободно с тях. Та значи, това е една камерна пиеса, но тя трябваше да бъде обвързана именно с това реално, конкретно пространство. А вие виждате какво е то: пет-шест реда, петдесет-шейсет души, няма и два метра дистанция от живота, който трябва да се произведе на сцената. И тогава ние решихме да изберем така наречения тип игра „кинопавилион“, т.е. приближаване към един живот на сцената, който максимално да прилича - стопроцентово, на произвеждаща се в момента реалност. Това означаваше, първо да разберем и преживеем, както се казва, желанията си за това, което става на сцената. Сценичният живот да бъде по-атрактивен, да има възможности да влязат и други компоненти, които една по-голяма сцена (с техниката, която притежава) дава възможност това да стане. Да сменим щенията си за изобилие от метафори. И да потърсим в качеството на тази игра, за която говорим, специфичните възможности за атрактивност. Те се съдържат в много подробното следене на това какви са реалните сценични отношения - игрови отношения между персонажите. Това е един живот - подробно пресъздаден от нас, пълен с детайли във всяко едно отношение. При тази дистанция всяко едно мръдване на главата, всеки поглед, всяка смяна на ритмиката (как протича времето на сцената) - всичко е важно. Трябва да ви кажа, че румънците създадоха една игрова естетика, която е обвързана именно с този начин на действие на сцената. Има го и в тяхното кино. Това не е случайно откритие, а култивиран опит, разсъждение, търсения - една професионална постановъчна естетика. Нещо от този опит се опитахме да почерпим. Разбира се, пиесата на Доналд Маргулис е от типа, който се нарича „актьорска пиеса“, т.е. това там не може да стане, ако няма много добри актьори, които да владеят сценичния живот, да притежават много професионални умения, за да създадат едни богати характери. Няма да скрия, че една от целите ни, и продължава да бъде цел, е да направим не само интересен, убедителен актьорски дует, а да отидем една крачка нататък - да направим виртуозен дует. Моето впечатление е (не знам дали ще споделите неговата правдивост), че в голяма степен вече сме поели по този път и, разбира се, има още какво да донаправим... Хубава пиеса с хубав образ. Избрахме я за Меглена Караламбова, която е една от най-големите актриси на българския театър. Тя заслужава това. Проблемът беше да открием младата й партньорка. Струва ми се, че тук имаме едно много сериозно попадение в лицето на Кристияна Ценкова, за която пък това е дебют. За Меглена Караламбова е юбилей, а за младата ни актриса - дебют, първа стъпка на професионална сцена. И се случи на новооткритата камерна сцена на Театър „Българска армия“.


  ЗЛАТА РАДОСЛАВОВА (в-к „Российская торговля“): На вашия театър ли е актриса Кристияна Ценкова?


  КРАСИМИР СПАСОВ: Не, тя е гост.


  ЛЮДМИЛА ПАНАЙОТОВА (в-к „Русская газета“): Но откъде идва?


  МИРОСЛАВ ПАШОВ: Току-що е завършила.


  КРАСИМИР СПАСОВ: Завършила е преди близо една година в класа на доцент Ивайло Христов. Той пък е, знаете, чедо на нашия театър. За режисурата мога да кажа със самоирония, че трябваше да се стреми към това, което се нарича „дискретен чар“: дискретният чар на режисурата, не на буржоазията, ако се сещате за този филм. Да се покрие, както се казва, в този тип игра, който избрахме. И последното нещо, с което бих искал да завърша, е, че спектакълът има и една друга своя отговорност, и тя е свързана с раждането на сцена „Миракъл“. Той трябваше да се превърне в една своеобразна естетическа визитка на художествените намерения на театъра. Да бъде сцена, на която да се появяват арт произведения - един по-сложен тип театър. Драматургия, която е свързана с определени новини в драматургичната техника, технология, проблеми и т.н. И, разбира се, място за една силна изява на не един и двама изключително талантливи актьори и актриси от този театър. Дано да сме успели да положим това начало, което да има и такъв знак. Ще бъдем особено щастливи, ако сцена „Миракъл“ получи ясно знамение с този спектакъл. Благодаря ви за вниманието.


  



  БУРУНДАНГА


  от Жорди Галсеран


  Сатиричен театър "Алеко Константинов"

  Режисьор - Петър Денчев


  Сценограф - Теодора Лазарова


  Драматург на постановката - Ина Шкарова


  Превод от каталонски - Нева Мичева


  Фотограф - Яна Лозева


  



  Участват: Тодор Близнаков, Силвана Пишимарова, Петър Лъджев, Надя Стефанова, Пламен Великов


  



  АКТУАЛНА ИНФОРМАЦИЯ


  „Бурундангата (или скополаминът) е един от най-опасните наркотици. Тя лишава човекът от свободна воля, въпреки че той се намира в съзнание и е адекватен, но всъщност напълно губи контрол над постъпките си и се подчинява на всички въпроси и заповеди. От медицинска гледна точка бурундангата е идеалното вещество при извършване на престъпление. Невробиолозите твърдят, че напълно изключва паметта, без да засяга другите функции на мозъка и умствените способности. Тя няма мирис и вкус, а въздействието й е почти мигновенно. Бурундангата се извлича от бругмансия, която расте в Колумбия, Еквадор и Венецуела. Това е висок храст, понякога достигащ размерите на дърво, с увиснали ароматни цветове. Заради красотата му в наши дни се разпространява като декоративно растение почти в целия свят. Още в миналото индианците са употребявали скополамина в различни ритуали на общуване с предците, както и за медицински нужди. През 20 в. наркотикът се използва по време на разпити като “серум на истината”. Днес скополаминът в нищожни дози се включва като съставка в някои легални лекарства - успокоителни и лекуващи морска болест.“


  Сатиричен театър


  



  ПРЕСКОНФЕРЕНЦИЯ


  19.05.2014


  ИНА ШКАРОВА: Добре дошли на поредната пресконференция на Сатиричния театър. На финала сме на един много активен сезон за нашия театър. Това е единайстата ни премиера и четвъртото заглавие, откакто театърът е под ръководството на проф. Здравко Митков. Държа да отбележа, че в представлението, което днес ще гледате, имаме няколко нови лица за Театъра на сатирата. Това са Надя Стефанова и Петър Лъджев. За пръв път са на наша сцена, за пръв път работят с режисьора Петър Денчев. И за да не губим време, директно давам думата на Петьо да каже няколко встъпителни слова за постановката.

  И. Шкарова, П. Денчев и Здр. Митков


  



  ПЕТЪР ДЕНЧЕВ: На първо време искам да кажа, че имахме работа с един много интересен автор, който не случайно през последните десет години бележи растяща популярност в цяла Европа. Нашето представление, и изобщо пиесата на Жорди Галсеран, се занимава с един колкото вечен, толкова и съвременен проблем - за истината и доколко онова, което ние претендираме, че е истина, представлява експонация на нашите желания и стремежи върху останалите, и доколко това има връзка с нашата истинска същност. Всичко това е разказано през един доста травматичен сюжет за съвременното общество - един сюжет за тероризма, една много силна испанска линия. Ефектът, който употребява авторът и който сме се опитали да извлечем от пиесата, е непрестанното сближаване на личните и обществените утопии - в смисъл, че ние можем да бъдем жертва на терористичен акт без реално да имаме някаква връзка с тези организации. Тоест едно заплашително навлизане на агресивния свят в нашия личен живот. Аз съм изключителен почитател на този автор и това не е първата ми среща с него. Преди около две години поставих „Карнавал“ в Старозагорския театър, която има сходна тематика, но тук тя е пречупена изключително през личната перспектива на всички персонажи, с акцент върху това по какъв начин те ще направят своя личен избор. Другото, което намирам за голямо предизвикателство, е, че Жорди Галсеран смесва различни жанрове в схемата на класическата драма. Той инкорпорира в своите текстове елементи на трилър, елементи на психологически фарс, дори на фентъзи. В случая имаме много и различни жанрови похвати, а най-голямото предизвикателство, което стои пред актьорите, е много наситения ритъм. Това изисква доста сериозна рефлективност и внимание по отношение на сценичната работа. Онова, което най-силно ме занимава в това представление, е, доколко нашите избори се предопределят от истината. Всеобща маскима е, че от истината няма нищо по-хубаво, но трудно се живее с нея. Ще го видите, няма да ви разказвам сюжета на представлението, няма да ви разказвам историята. Тук става дума за един доста сериозен проблем, който предстои да бъде разрешен от една група млади хора. Това беше във фокуса на нашата работа, на нашите усилия.


  ИНА ШКАРОВА: Давам думата за въпроси.


  БОРИСЛАВ КОСТУРКОВ: Вие споменахте, че авторът смесва различни жанрове: трилър, фентъзи, психодрама. Има ли и хумор, пасва ли за сатира? Иначе днес сме 19 май, точно 80 години от преврата през 1934 година и темата за тероризма е доста подходяща за днешната дата.


  ПЕТЪР ДЕНЧЕВ: Разбира се. Мога да ви издам една тайна, и тя е, че терористичната линия тук е поднесена с много приятно ненатрапчиво чувство за хумор. Авторът си позволява едно развенчаване на ореола на анархистичните общества в Западна Европа от средата на шейсетте години до наши дни. Съществува цяла линия на анархизма в Западна Европа, която е традиционна, но за нас е по-скоро непозната, поне в последните двадесет и пет години. Изцяло можете да видите краха на една терористична организация, разпадането на една терористична банда. Много е интересен фактът, че Жорди Галсеран пише тази пиеса преди фактическия край на ЕТА. Преди самата ЕТА да се саморазпусне. Така че няма да намерите непрестанния кикот в това представление, но със сигурност ще намерите много фарсови ситуации от гледните точки на психологията и на похитения, и на похитителя. Много интересни обрати има в това отношение. Както знаете, ЕТА прекратява своите действия през 2011 г., а тази пиеса е написана през 2010. Но трябва да ви кажа, че терористичната линия като тема и като сюжетна линия не е основна за представлението и за философията на представлението.


  БОРИСЛАВ КОСТУРКОВ: Преводът е от каталонски, така ли?


  ПЕТЪР ДЕНЧЕВ: Превод от каталонски, да. Ако нямате въпроси, бих могъл да ви разкажа малко за срещата си с този състав, защото това е моята първа среща с този театър, и изобщо за атмосферата на работа. Едно от основните условия, за да може режисьорът да се свърши работата, е да срещне хора, които са готови да излязат извън своята зона на комфорт - да приемат неговата гледна точка, неговите методи. Мисля, че целият екип се справи с тази задача, заедно с мен, изключително добре. Имахме дълъг, но много приятен процес, първо, на опознаване на материала. Бих искал да ви кажа имената на актьорите, защото това е един доста стабилен екип: Силвана Пишимарова, Петър Лъджев, Надя Стефанова, Пламен Великов и Тодор Близнаков. С всички тези актьори това е моя първа среща, не сме имали никакъв предишен опит. Мисля, че постигнахме много добър резултат за този период на работа.


  ВЪПРОС: А с какво те привлича и музикалната картина?


  ПЕТЪР ДЕНЧЕВ (смее се): Много често, когато чета някакъв драматургичен текст, някаква пиеса, в главата ми се появяват звуци. Това ме провокира да търся точната звукова среда. Истината е, че от известно време се занимавам със семплиране на различни електронни заготовки. Това по някакъв начин е част от изграждането на разказа. За мен музиката е основно средство за внушаване на атмосферата. По тази причина това ме привлича. Не само поради личната ми въвлеченост и желанието ми да експериментирам.


  КРАСИМИРА ВАСИЛЕВА: Жорди Галсеран го познаваме. Предимно от сцената на Малък градски театър "Зад канала". Вие сте го поставяли в Стара Загора.


  ПЕТЪР ДЕНЧЕВ: Да.


  КРАСИМИРА ВАСИЛЕВА: Обаче аз имам едно възражение срещу неговата драматургия - че е прекалено тезисна, схематична. Винаги е построена въз основа на предварително измислена псевдо фабула, бих го нарекла, чрез която авторът се заиграва с творците, с колектива, който го поставя. Това ми се вижда елементарно.


  ПЕТЪР ДЕНЧЕВ: Тоест вие критикувате Жорди Галсеран?


  КРАСИМИРА ВАСИЛЕВА: Да. (Смях.) Защо не?


  ПЕТЪР ДЕНЧЕВ: Ами добре. До известна степен това, което казвате, може и да бъде вярно, може и да не е. Но вашето мнение ме връща към мисълта, че когато един творец, особено в театъра, има пред себе си ребус, който да разреши, това го кара да бъде по-креативен. Съществуват такива текстове, които предизвикват човека да намери ход към тях, да намери истината към тях.


  КРАСИМИРА ВАСИЛЕВА: Малко като кръстословица се явява. Поредната.


  ПЕТЪР ДЕНЧЕВ: Не, не съм съгласен с вас.


  КРАСИМИРА ВАСИЛЕВА: Добре (смее се).


  ПЕТЪР ДЕНЧЕВ: Мисля, че смалявате този автор.


  КРАСИМИРА ВАСИЛЕВА: Ами да, може би (смее се).


  ПЕТЪР ДЕНЧЕВ: Мисля, че го смалявате. Мисля, че може би пропускате това, че във всяка една история, независимо че избира остро съвременни теми, които са безкрайно травматични в повечето случаи, той винаги разказва човешки истории, каето е много ценно. Той винаги разказва човешки истории.


  КРАСИМИРА ВАСИЛЕВА: Има някакъв експериментаторски дух. Особено това за "Методът..." не знам какъв беше.


  ПЕТЪР ДЕНЧЕВ: "Методът Грьонхолм". Но то е комедия. Ами вижте, Жорди Галсеран на много места по света е възприеман като твърде жанров автор, т.е. като автор, който не заслужава дълбочината, която той предлага.


  КРАСИМИРА ВАСИЛЕВА: Да, и аз така мисля.


  ПЕТЪР ДЕНЧЕВ: Но аз ще оспоря вашето мнение поради факта, че във всяка негова пиеса действието произтича от субекти, които винаги са ангажирани с една обществена кауза или личен проблем. И това непрестанно сближаване на личното и общественото, на сблъскването на личната и обществената утопии, създава безкрайност на интерпретацията. Така че това е автор, който дава много свобода, въпреки своя кинематографичен начин на писане.


  КРАСИМИРА ВАСИЛЕВА: Да, разбирам какво ви е провокирало в него.


  ПЕТЪР ДЕНЧЕВ: Освен това...


  КРАСИМИРА ВАСИЛЕВА: Мерси.


  ПЕТЪР ДЕНЧЕВ: Освен това е автор с много добро чувство за хумор, което в съвременната драматургия ...


  КРАСИМИРА ВАСИЛЕВА: Да, да, това е вярно.


  ПЕТЪР ДЕНЧЕВ: ... в съвременната драматургия не винаги толкова често се среща.


  ИНА ШКАРОВА: Въпроси? (Пауза.) В такъв случай да ви пожелаем приятно гледане.


  КРАСИМИРА ВАСИЛЕВА: Мерси, на добър час.


  



  ИНТЕРВЮТА


  



  ГАБРОВСКИТЕ АКТЬОРИ СЕ КЛАНЯТ ПОД ДЪЖД ОТ ЦВЕТЯ


  Ретро интервю с Невена Митева - директор на ДТ "Рачо Стоянов", Габрово *

  Невена Митева


  Снимка: Невена Тенева


  



    - Вие сте директор на Габровския драматичен театър отскоро. Традиционният въпрос в такива случаи е: какво не посяхте и какво няма да пожънете?


    - Рано ми е за равносметка, но в едно съм сигурна - всеки театрален директор в последна сметка жъне бури.


    - Казват, че когато по света започне да се говори за нещо, в Габрово то вече се прави. Има ли театрална новост, за която в София още не са чули, а вие вече сте я въвели?


    - Може ли да отговоря още "по-скромно"? Решението да поставя пиесата на Юрий Дачев "Праведните не закусват в петък" с мъже изпълнители датира от една година (пиесата е написана за пет актриси). Тези дни прочетох, че в САЩ е страшно модно големите актьори да играят женски роли.


    - Един габровец ми се похвали, че всеки месец печели по 100 лева, защото не си купува билети за театър. Как успявате да напълните салона при прословутата габровска пестеливост?


    - Фатално съвпадение - вие сте попаднали на единствения габровец, който не ходи на театър. Ние играем всеки вторник и четвъртък на голяма сцена и петък на камерна - салоните ни са пълни. Дано не урочасам тази прекрасна тенденция, но е видимо, че зрителите постепенно се връщат в театъра. Най-радващо е, че все повече млади хора следят ревностно нашия афиш.


    - А щедри ли са на аплодисменти? Мисля, че да се пляска с ръце, не е голямо разточителство.


    - Много щедри - не само на аплодисменти, а и на цветя. Играем една пиеса, на която при всяко представление актьорите се кланят под дъжд от цветя. Не фантазирам - става дума за "Един Джаксън повече".


    - Още нещо да ви попитам: габровци прощават ли несполуките?


    - Габровци са великодушни, но искат да си дават парите за нещо, което си струва. За една несполука плащат и следващите няколко постановки. Но когато в един театрален прочит има творчески риск, дори резултатът да не е категоричен, са склонни да ни подкрепят. Габровци могат само да отбягват нещо, което не е разбираемо за тях, но бойкотират фалшивия театър.


    - В духовната история на България няма нищо по-завладяващо и по-освежаващо от габровския хумор. Сцената на Драматичния театър достъпна ли е за него, или той звучи само във фоайето?


    - Логично е да се мисли, че габровският зрител най-много ще се радва на комедии. Дори се готвим идния сезон да организираме международен фестивал на комедийния спектакъл. Но между нас казано габровецът е сантиментален и най-голям успех имат постановките върху стойностна българска драматургия. Сигурно защото всички се стараят да го разсмеят, нашият зрител поощрява усилията ни умилително да го разплачем.


    - Можем ли да кажем, че театърът, на който вие сте директор, има свой неповторим облик?


    - Бих искала да е така и ще се радвам, ако и зрителите могат да формулират точно нашия театрален облик. Не се наемам с оценки, твърдя само, че тук работят амбициозни хора, които се отнасят сериозно към професията си.


    - Чух, че двама габровски бизнесмени се обзаложили кой ще даде по-малко пари за нуждите на театъра. Явили се пред вас и единият бизнесмен дал една стотинка, а другият го погледнал победоносно и казал: "Това е за двама ни!"... Истина ли е това? Как издържате?


    - Е, не мога да ви отговоря шеговито - ще ми се обидят много хора, които ни помагат в трудни моменти. Не мога да ги спомена, защото те не желаят да четат имената си в пресата. Не са най-богатите хора на града, но знаят, че тяхното приятелско рамо ни е нужно точно сега.


    - Имам чувството, че сте дали много голяма свобода на подчинените си. Днес чух следния разговор пред театъра:- Утре има представление и се чудя да ида ли, или не. - А кой ще играе? - Аз... Толкова ли са самостоятелни вашите артисти, или аз съм станал жертва на поредната габровска шега?


    - Артистът от подслушания разговор все пак се е явил на представление, нали? Талантът на ръководителя е да накара подчинените си да вършат всичко с убеждението, че го правят по свое желание.


  Въпросите зададе Веско Коев


  ________________


  * Интервюто е публикувано в сп. "Театър", бр. 7 / 1996 г. През 2014 г. Габровският театър получи заслужени награди: "Аскеер" за най-добро представление - "Ромео и Жулиета" с режисьор Петринел Гочев, и втори "Аскеер" за сценография, дело на Юлияна Войкова - Найман. Директор на театъра продължава да бъде Невена Митева.

  КЪТ НА ТЕАТРОВЕДА



  



  ТЕАТРАЛЕН ПРЕГЛЕД

  КРАСИМИРА ВАСИЛЕВА: Наскоро театър „Диалог“ празнува своята 25-годишнина. Той е първият частен театър, който се създаде на 31 май 1989 г. с представлението „Убийството на Гонзаго“ от Недялко Йорданов в салона на ЦДНА. Тъй като аз съм работила три години в този театър като драматург и винаги съм била близо до режисьора Бойко Илиев и до тази своеобразна трупа, създадена от съмишленици, това ме наведе на мисълта какво ние желаехме да постигнем в началото на демократичните промени - ние, казвам, една доста голяма група от театрали, искахме да направим генерална промяна в българския театър. Какво означаваше тогава генерална промяна? В Театралната академия се учеше само по Станиславски. Ние искахме да има по-разнопосочен материал, не непременно само Майкъл Чехов, но да има и много повече начини на игра, да се щудират, да има контакт с международни институции, с международни школи и т. н. Тъй като Николай Осипович Масалитинов въвежда в България системата на Станиславски, за ония години много прогресивна, българският актьор се води по руската актьорска школа. Това означава много викане, много ръкомахане, съпреживяване в демонстративен план и т. н. Ние имахме предвид това да се обере, да бъде звученето по европейско. Казвам го, защото почти нищо не се промени за 25 години, за най-голямо съжаление. Освен това нашата идея - на Бойко Илиев и на неговите съмишленици, беше, актьорите да не са закрепостени към дадена щатна система на даден театър, към дадена ведомост, което ги ограничаваше, даже пресираше, защото много пъти те не можеха да се свържат с този или онзи творец поради съображения за сигурност на собственото им щатно място. Това също не се получи, тъй като в България плъзна кризата, която беше и световна. През тези години актьорите започнаха яко да си пазят щатните места и промените останаха в незавършен вид. Така голямото желание на повечето наши театрали да има сериозни промени много-много не се сбъдна. Конкретно за този сезон можем да кажем, че изобилства на търсения. Успешни или не, в сезона присъстват много заявени актьорски и режисьорски търсения и постижения. Следователно, организаторите на „икарите“ и „аскеерите“ имаха материал, върху който да стъпят, за да могат да си раздадат и тазгодишните награди, въпреки че много от тях бяха недомислени, както впрочем винаги. Но аз отдавна не възразявам категорично срещу тези награди, защото намирам, че те по принцип са едно позитивно явление. Там, където хората се стремят да намерят някакво отразяване на процеса на развитие на българския театър, това е позитивно. За новаторството в българската драматургия мога да кажа, че за трети път „Хората от Оз“ на Яна Борисова беше номинирана за „Икар“. Оказва се, че това, без да искаме, се явява една постоянна тенденция в творчеството на тази авторка. Явно тя има много съвременно усещане и е много харесвана от най-разнопланови театрали - и модернисти, и склонни към традиционализъм. Елена Алексиева беше номинирана за "Глас" - една монопиеса, която според мен беше инцидентно явление и не заслужаваше чак толкова голямо внимание. Не намирам, че и пиесата „Между празниците“ на Стефан Иванов беше някакво особено драматургично постижение. За мен представлява интерес „Злият принц“ на Георги Тенев в Народния театър (на четвъртия етаж), която, режисирана от автора, и като текст, и като постановка, е новаторска. Носи белега на част от стилистиката на Дейвид Линч. Сценографията е много интересна - на два етажа, с клетки. Има белега на едно оригинално театрално мислене и веднага се вижда, че разчупва стереотипа. Затова смятам, че „Злият принц“ е заглавие, на което трябва да се обърне сериозно внимание. Самият Георги Тенев претърпя развитие - от теоретик мина към сериозен драматург. Това, което направиха с Иван Добчев в Театър „Сфумато“ преди две-три години - продължението на „Хамлет“: „Завръщане във Витенберг“ - беше много сериозно представление, много сериозен текст. А сега „Злият принц“ - вече самостоятелна изява на Георги Тенев, мисля, че е също много сериозна заявка за едно творческо мислене, което е далече от тривиалното. Наградата "Икар" за Стефан Мавродиев за цялостно творчество дойде като нещо много отдавна избустирано. Мавродиев всички го познаваме. Той дори злоупотребява, повтаря се - знаем неговите жестове, неговите гримаси, знаем реакциите му. Толкова е познат, че за мен не е оригинален, но както и да е, след толкова години творчески труд, все пак заслужава да бъде отбелязан. Много от нашите актьори, за съжаление, по същия начин затъват в една рутина и не могат да се измъкнат от нея до края на живота си. Подсети ме за някоя друга постановка.


  В.К.: „Любов“ от Елин Рахнев в Народния театър.


  КРАСИМИРА ВАСИЛЕВА: Аз не го харесвам и не ми се говори за него.


  В.К.: "Самотният запад" от Мартин МакДона в Театър 199, с Ивайло Христов.


  КРАСИМИРА ВАСИЛЕВА: Ивайло Христов е много добър актьор, но напоследък се посвети и на режисурата, където се оказа също добър, без да е отличен. Понеже е актьор, разбира актьорската психика, умее да създаде актьорски екип, да си намери сценограф, музика. И е много повече от някои професионалисти режисьори.


  В.К.: Десислава Шпатова постави в Народния театър "Всичко ни е наред" от Дорота Масловска.


  КРАСИМИРА ВАСИЛЕВА: Ами да, тя тези неща ги може - съвременна драматургия. Комбинира много добре актьорите си, изтръгва от тях най-актуалните възможни рефлекси и постига много добър ефект. Но тук трябва да отбележа, че за мен е незабравим нейния провал с "Идиот" на Достоевски. Кошмарна постановка, кошмарна. Не мога да я забравя. С Ованес Торосян в смачкана тишъртка, анцуг и гуменки, който играеше Княз Мишкин, и Владо Пенев - по сутиен, с пайети, високи токчета, циганска шамия и пеещ песните на Висоцки - в ролята на Лебедев, неизвестно защо. Ако някой може да ми обясни защо Лебедев беше решен така, много ще съм доволна. Във всеки случай, не намерих обяснение.


  В.К.: "Две" от Таня Шахова в Народния театър, с режисьор Юрий Дачев.


  КРАСИМИРА ВАСИЛЕВА: Две огромни фигури на българската литература - Багряна, поетеса, на две епохи метреса, и Дора Бабе (смее се). И двете много интересни, много вълнуващи. Актрисите ги интерпретират блестящо. Тук конфликтът е, че за "аскеерите" беше номинирана Бойка Велкова, а Мария Каварджикова - не, което Мария е приела, доколкото знам, много трагично, тежко, и с право, защото и тя е много добра актриса. Такива неща се случват в театъра.


  В.К.: "Свобода в Бремен. Госпожа Геше Готфрид" от Фасбиндер в Народния театър. Режисьор Григор Антонов.


  КРАСИМИРА ВАСИЛЕВА: Изключително добра постановка. Отбелязвам я с много висока професионална оценка. Повечето работа в нея е свършена от Александра Василева. Нейна е идеята - тя е намерила пиесата. Съпругът й Григор Арлинов Антонов я е поставил, но самата Александра играе с огромно проникновение, с истинска страст търси нюанси в образа, заявява своята социална позиция за положението на жената от време оно. Много интересна, много ярка, много запомняща се. Всички около нея се въртят в калейдоскоп. Някои от тях имат кратко - няколкоминутно, явяване, като Николай Урумов и Калин Яворов. Много хубава постановка, съответстваща както на епохата, така и на съвременността. Много умерена, точна, прецизна. Александра заслужава големи похвали - и за собствената си роля, и въобще за цялата работа, извършена по постановката.


  В.К.: "Вересии" в Театър 199, режисьор - Бойко Богданов.


  КРАСИМИРА ВАСИЛЕВА: Не съм го гледала, даже не съм го и чувала. Не знам какво е това.


  В.К.: "Колекционерката" от Радослав Чичев, Театър 199.


  КРАСИМИРА ВАСИЛЕВА: Моноспектакълът на Мая Бежанска. Да, хубаво е. Мая Бежанска, разбира се, си остава куклена актриса. Няма защо да се лъжем. Стреми се да бъде драматична, но това е моноспектакъл, труден жанр, в който всеки детайл трябва да звучи, даже да кънти пред зрителя, докато тук много неща й убягват. Иначе драматургичният материал е много интересен.


  В.К.: За "Самотният запад" не казахме нищо.


  КРАСИМИРА ВАСИЛЕВА: Много добра постановка, добър актьорски състав: Ивайло Христов, Малин Кръстев, Николай Луканов и Мила Люцканова... "Заешка дупка" отбелязал ли си? В Театър 199, от Дейвид Линдзи-Абер.


  В.К.: На Ивайло Христов.


  КРАСИМИРА ВАСИЛЕВА: Като режисьор. Това е асоциация с "Алиса в страната на чудесата". Кристина Янева, Валери Йорданов, Елена Телбис, Меглена Караламбова, Марио Топалов. Много сериозен актьорски състав. Става дума за загубилите децата си при нелеп инцидент. Хубаво като постановка, издържано. Друга много сериозна изява на Ивайло Христов като режисьор е постановката "Последният янки" от Артър Милър в Перник - по случай 95-годишнината на Пернишкия театър. С Георги Стайков, Албена Колева, Стоян Алексиев и Мария Каварджикова. Актьорите са блестящи и носят цялата тежест на представлението. Всяка тяхна роля е подплатена с много материал. Прекрасен спектакъл. Николай Урумов направи моноспектакълът "Дневникът на един луд" по Гогол в Хасково. Постановка - Лили Абаджиева. Много интересен спектакъл. Николай Урумов е силен в моноспектаклите. Много харесвам и "Почти представление" от Итън Коен с участието на Георги Стайков и Мишо Билалов. Режисьор - Явор Гърдев. Игра се в Младежкия театър през този сезон. И двамата са много интересни. "Яворов, Лора и Мина в часа на синята мъгла" на Бойко Илиев, за когото говорих в началото. С Иван Радоев като Яворов, Елена Петрова като Лора, Мариела Топалова като Мина. Сценография - Нина Пашова. Спектакълът е изграден изцяло върху епистоларни материали от тримата и оригинални стихове на Яворов. Интересното е, че никак не е скучен. Завладяващ, емоционален, темпераментен - тук темпераментът на Елена Петрова се разгръща в максималната си сила. Много добро, много културно, сериозно представление на сцената на "Сълза и смях". Друго много добро представление, с две номинации за "Аскеер", е"Скъперникът"от Молиер с режисьор Лили Абаджиева, МГТ "Зад канала". Костюми - с флорални мотиви, съобразно модерните тежнения. Да гледаш как Владо Пенев и Сашко Кадиев си партнират в тандем, е истинско театрално удоволствие. Препоръчвам го на всеки. Много се радвам, че се възстанови Родопският драматичен театър "Николай Хайтов", който по времето на Вежди Рашидов и полковник Митко Тодоров беше закрит. Сега се откри отново, с режисьора Крум Филипов за директор. Ще има 24 души състав - 10 щатни актьори. Ще се играят "Лазарица" на Радичков, "Майстори" на Рачо Стоянов и друга класика. Това е един театър, в който са режисирали Любен Гройс, Юлия Огнянова, Коко Азарян, и е такова недомислие да бъде затворен, че даже не ми се говори.


  В.К.: В Театър "Българска армия" - "Йерма" от Лорка с режисьор Диана Добрева.


  КРАСИМИРА ВАСИЛЕВА: Много добро представление, много добре подбран драматургичен материал, тъй като Лорка е велик автор. Диана Добрева е намерила точния език, с който да разкрие липсата на дете за героинята, която се превръща иносказателно в търсене на нещо, липсващо на всеки от нас. Някаква празнота, която всеки от нас може да намери в себе си. Това е една симфония на цветовете в черно, бяло и червено, със страхотната хореография на Таня Соколова. Веско Анчев играе много добре две мъжки роли - на любовника и на съпруга, а Радина Кърджилова е перфектна, изрядна и блестяща като актьорско постижение в ролята на Йерма. Тази млада актриса тук показва завидно творческо майсторство, голям драматизъм - със занемарения си външен вид, с ожулените крака, затруднена походка. Създава изключително силно впечатление на една затънала дълбоко в мъката си героиня. В Армията е и постановката на Ники Ламбрев"Бандитска опера"по Джон Гей. Николай Ламбрев подхожда с много чувство за хумор и същевременно с вникване дълбоко в стилистиката на това произведение, което изисква известна площадност и простонароден език, имайки предвид, че се касае за крадци и престъпници. По тази пиеса по-късно Брехт пише "Опера за три гроша". Много добро постижение на Нети - елегантна, перфектна, грациозна, танцувална и пееща. Много смешния Александър Дойнов. Миро Косев, който играе бащата, е перфектен, изряден, и същевременно с много чувство за хумор и ирония към образа. Сценографията - изключително интересна, костюмите - прекрасни. Николай Ламбрев постави и "Ромео и Жулиета" в Театър "Българска армия" - с Радина Кърджилова и Явор Бахаров в главните роли. Но и двамата мерената реч малко ги спъваше. Тези сериозни образи искаха още работа според мен. И за двамата се касае. Иначе и там сценографията на Нина Пашова е много интересна, в пурпурно червено: един тепих, на който се срещат двете фамилии Монтеки и Капулети и на който се случват, и любовната борба, и любовното съперничество, и смъртта на Тибалд. Изобщо едно интересно режисьорско решение но Николай Ламбрев. Кажи нещо друго.


  В.К.:"Покана за вечеря"от Оля Стоянова.


  КРАСИМИРА ВАСИЛЕВА: Да, в Театър "София", новата пиеса на Оля Стоянова, която нашумя напоследък. Това са драмите в един семеен кръг, където повече се премълчава, повече се лъже, дори за най-дребни неща - за името на новия приятел на дъщерята, за любовната връзка между починалата майка и най-добрия приятел на семейството. Теми, които са общочовешки и винаги актуални, но и добре разчетени от драматургията. А и Тея Сугарева се беше справила с режисурата много добре. По този повод искам да спомена и една друга много добра работа на Тея - "Робин" от Ани Топалджикова в Камерен театър "Възраждане". Изключително интересна пиеса, която получи награда преди няколко години. А Тея Сугарева и актьорският колектив, начело с прекрасния, изключително талантлив, владеещ психофизиката си отвсякъде Леонид Йовчев - въобще млад екип, са постигнали страхотен, съвременен, сценичен ефект. Много търсещо, много живо, много актуално представление.


  В.К.: "Госпожа Министершата" в Театър "София".


  КРАСИМИРА ВАСИЛЕВА: С Лилия Маравиля, която изнася на гърба си почти цялата пиеса на Бранислав Нушич. Тя играе остро характерно, много смешно, но с дълбоко вникване в най-сложния характер в пиесата. "Напразни усилия на любовта" - също в Театър "София". Постановка - Крис Шарков. Сценография - Венелин Шурелов, и костюми на Елица Георгиева. Но тук, искам да отбележа, имаше едно привнасяне на текст с автор режисьора, срещу което аз имам много големи резерви. Иначе стремежът беше да се динамизира представлението, с много интересни костюми, и да привлече главно младежка публика. "Очите на другите" в Народния театър, на IV етаж. Това е също една нова пиеса на Иван Димитров, с която е взел награда в Америка, и с режисьор Марий Росен - един супер авангарден режисьор, както знаем. Музика - Константин Тимошенко, пластика - Ана Митева, и актьорски състав: Павлин Петрунов, Петър Мелтев, София Бобчева, Александра Василева и Ивайло Димитров, където отново Александра Василева прави изключително впечатление с играта си в ролята на магазинерката. Много ефектна, много смешна, достигаща до абсурдност в изявата си. Поддържаща роля. "Морски пейзаж" от Едуард Олби в камерна зала на Народния театър. Постановка и музикална картина - Петър Денчев, който е ученик на Здравко Митков. Актьорски състав: Валентин Ганев, Жорета Николова, Владимир Пенев и Светлана Янчева. Страхотно интересни превъплъщения на Владо Пенев и Жорета, които играят морски чудовища в костюми на гущери, и същевременно създават изключително ярко човешко присъствие. Темата е, че в един момент тези морски животни се оказват по-човешки настроени, отколкото човешката двойка на Вальо Ганев и Светлана Янчева, с която си партнират. "Възвишение" на Пловдивския театър (по едноименния роман на Милен Русков) направи силно впечатление - по причина, че и самият роман вдигна много шум около себе си. Това е панорама на нашата борба за свобода: за Ботев, за Хаджи Димитър, за тези големи имена в борбата против робството, свързана с много противоречия. Сценографията на Ивайло Николов е изключително интересна. Тя е "етажирана" и се постига ефект на планински възвишения. Също много сериозно представление, необходимо на днешния ден. "Професия Лъжец" на Теди Москов във Варненския куклен театър, с костюми на Свила Величкова. По "Джелсомино в Страната на лъжците", но Теди Москов го насочва към нашето днес, и не бърка. Взе "Икар" за най-добър спектакъл и "Аскеер" за режисура. Трупата играе в абсолютно ансамблово единство, всички са страхотно изпълнителни, подредени - до секундата изпълняват всяко режисьорско решение и постигат максимален ефект.


  В.К.:"Откраднати разкази?"от Доналд Маргулис в Театър "Българска армия".


  КРАСИМИРА ВАСИЛЕВА: В тази постановка изпълнителките са само две: Меглена Караламбова и младата Кристияна Ценкова, като младата е изключително слаба. В желанието си да угоди на режисьора, да изпълни неговите искания, тя преиграваше, ставаше дори неприятна в определени моменти, опитваше се да е смешна, без да може да го постигне, изобщо беше някакво недоразумение. Оттам нататък Меглена Караламбова, която е блестяща актриса, не можа напълно да реализира себе си, а по-скоро реагираше уморено на нелепите реакции на Кристияна. Не съм възхитена и от самата пиеса, защото тя разисква писателски проблеми. Разбира се, те са и човешки, но предимно: как се пише, откъде да започнем, как да създадем фраза, как да напишем по подходящ начин изречението - тясно професионални проблеми на писателското творчество. Краси Вълканов е сценограф. Нищо особено - една обикновена стая беше създал.


  В.К.:"Бурунданга"от Жорди Галсеран в Сатиричния театър.


  КРАСИМИРА ВАСИЛЕВА: "Бурунданга" е една много обикновена пиеса и не знам защо възхваляват този автор.


  В.К.: "Канкун" беше много добра според мен.


  КРАСИМИРА ВАСИЛЕВА: И то е тезисно. Той просто прави някакви пиеси - ребусчета, които не носят дълбоко съдържание. Създава се една ситуация, така, да замъгли зрителя, и толкоз. Жорди Галсеран имал голям успех. Не виждам защо. Особено тази пиеса - "Бурунданга", която е на читалищно равнище. Можеш да излезеш във всеки един самодеен читалищен театър и да я изпълниш. Някакво полу-комедийно тълкуване на терористите от ЕТА, която приключи съществуването си през 2011 г., и свързването на двамата младежи - псевдотерористи, с гаджетата им, и този нелеп милионер, който се оказва бивш революционер - всичко това беше точно на читалищно равнище. Мисля, че режисьорът пренатоварва пиесата със съдържателност. Пиесата е абсолютно безсъдържателна за мен.


  В.К.: Останаха"Златният телец"от Юрий Дачев в Сатиричния театър и"Лодка в гората"от Николай Хайтов в МГТ "Зад канала".


  КРАСИМИРА ВАСИЛЕВА: "Златният телец" - едно много успешно реализиране на известното заглавие. Разбира се, театърът злоупотребява с него. Като се чуе "Златният телец", естествено, че всеки ще отиде да го гледа. Това обаче не значи да не се реализират такива известни заглавия. Бина Харалампиева е постигнала много сериозен успех като режисьор. Калин Сърменов и Калин Врачански играят много добре. Йорданка Стефанова - невероятно смешна в мъжка роля. Изобщо целият спектакъл кипи от хумор. Същото мога да кажа и за "Швейк" - друго голямо постижение на Бина Харалампиева и Юрий Дачев.


  В.К.:"Лодка в гората"в Малък градски.


  КРАСИМИРА ВАСИЛЕВА: Това са три новели. Не съм много доволна от играта на артистите. Луиза Григорова и Иво Аръков - доста бледи. На Луиза въобще не й отива да играе родопска селянка - по-добре да не се опитва, защото става нелепо. Някои хора са подходящи за определени роли, други - не. Актьорът излиза със себе си на сцената. Вижда се, че тази фигура няма необходимото излъчване. Чудя се на Мариус Куркински защо изобщо я е ангажирал. Извинявай, но Луиза Григорова да играе родопска селянка, не става. Докато, например, Невена Коканова, Илка Зафирова - и двете съм ги гледала: едната в телевизионния театър с партньор Васил Михайлов, другата с Тодор Колев. И двете играеха блестящо, но явно имат чувство за характерност. Луиза няма такова. Иначе много добър Сашко Кадиев като БУЗАТА - темпераментен, ярък. И режисурата на Мариус е добра, но разпределението му хич не ми се нрави.


  В.К.: Аз нямам друго, това си бях набелязал.


  КРАСИМИРА ВАСИЛЕВА: Чакай да прегледаме пак, да не изтървем нещо... "Парижката Света Богородица" (за пресконференцията - виж сп. TEATRALNOW Колекция, бр.5). Много хубаво представление. Малко дълго, можеше да не е два часа и половина. Но самата сценография е голямо постижение - тази въртяща се сцена, използвана като самата църква, и това, че една група младежи се катерят и уплътняват декора блестящо. Също и тежкият грим на Калин Врачански, с който той успява да се справи, да не звучи бутафорно. Постановката е много добра. Такова велико произведение. Лили Абаджиева заслужава адмирации. Сценографията и костюмите са на Васил Абаджиев.

  (Продължение от бр. 5 / 2013)


  МАНЛИО САНТАНЕЛИ (превод: Таня Петрова): Бих искал да спомена за нуждата, която изпитва театърът, да бъде обогатен с опит. За мен написаният театър не трябва да съществува - той трябва да бъде на сцената. Ако аз напиша една пиеса и я сложа в чекмеджето, тази пиеса не съществува, тя е все едно замразена. Трябва да бъде извадена, за да заживее. Това е работа вече на режисьора и театралния състав - да й дадат живот, четейки я и разбирайки я по свой собствен начин. Не искам да създавам ерархия между тези, които имат право да дадат живот на една комедия. Режисьорът е съпътстван, естествено, с актьорите. Режисьорът е отговорникът, той трябва да избере актьорите, които са подходящи за ролите. Три четвърти от успеха на едно представление зависи от резпределението на ролите. Естествено, към режисьора добавяме и останалите, които работят по спектакъла: сценографа, осветителя, тонрежисьора. С това искам да кажа, че театърът не е самотното писане на един драматург. Всички тези хора участват в създаването на пиесата. За мен е много важно истинският театър, играният театър, да отвори достатъчно място не само на думата, но и на органичността на актьора - на движенията, на динамиката. Много често режисьорите премахват дадена дума и я заместват с жест. Този жест се превръща в няма дума, която аз съм написал, но е била премахната, защото жестът има по-голяма стойност и тежест на сцената. Тук се връщаме към Хамлет, който казва, че не трябва да се прекалява много на сцената, защото това би се харесало на една публика от не толкова добри познавачи. Един актьор в Италия ми е много добър приятел, но бих му отрязал ръцете, защото когато се качи на сцената, се превръща в огромен октопод, който пипа от завеса до завеса и обзема цялата сцена. Жестът си остава важен, защото преди много години това е бил първия начин за комуникиране - човекът се е бил в гърдите, без да може да разговаря. От антропологична гледна точка значението на жеста е много голямо. Наблюденията ми са, че засилената жестуалност е присъща на народи, които са били окупирани дълго време. Хората е трябвало да си служат с жестове, защото не са могли да използват речта. Не казвам, че съм за окупацията, но това оставя едно богатство в тези народи. Ето, аз съм от Неапол, но отивайки в чужбина, виждам, че има жестове, които могат да бъдат разбрани от всеки. Интересното е, че в Неапол се прави нещо, което е абсолютно ненужно - жестикулира се говорейки. Разбирайки се помежду си, ние все пак продължаваме да жестикулираме. Сигурно това е останало в ДНК-то ни от времето, когато е трябвало да си служим с жестове, за да покажем, че сме жадни или гладни. Естествено, аз дадох едно обяснение, което не е научно доказано. То е доста по-театрално. В една пиеса, "Островът на Санчо", рибар говори от лодката си със своята съпруга, която е на брега, с жестове. Тогава се появява трети персонаж и го пита как успяват да се разберат. - Ние сме морски народ. Когато човек е в морето, най-голямата опасност за него е ураганът. След корабокрушение, ако види друг кораб, първата му реакция е да почне да ръкомаха, за да го забележат. И тъй като корабокрушението е голям кошмар за нас, тези жестове са станали наша втора същност. Другият го пита: Добре, но все пак вие говорите и жестикулирате дори в кафенето. - Защото искаме да бъдем следени дори и в кафенето (смях). - Добре, но жестикулира също и този, който обядва с вас на масата. - Така е, защото аз искам да бъда спасен от него, а той иска да бъде спасен от мен (смях). Това наистина е въображаема ситуация, но тя спокойно може да се случи и в реалността. В полза на театъра бих искал да кажа нещо много важно. Освен задачата да забавлява публиката с интересни истории, в които зрителят може да се познае, той има и по-важна задача - да запази езика ни, защото в ежедневието и масмедиите всичко се свежда все повече и повече до едни елементарни глаголи: правя, отивам..., и съответно се губи това лингвистично богатство, което театърът би могъл да съхрани. По време на Санремо един италиански актьор каза: "Трябва да защитаваме италианския на Данте и италианския на Шекспир" (смях). Не бих искал да прекалявам с вашето търпение, но ми се ще да се върна малко към себе си и собственото си творчество. Аз съм автор, който е считан за изключително лош - не лош писател, а лош в творчеството си. Хората, които ме познават, казват: ти си толкова мил, добричък, а защо, когато пишеш, си толкова лош? Сигурен съм, че във всеки от нас съществува тъмна страна. Преимуществото на твореца е, че може да хвърли светлина върху тази тъмна страна и да я покаже. Това е може би вид терапия, театърът би могъл да има и лечебна цел. Доказателство за това е, че той се използва и в психиатрични клиники, където се поставят спектакли за психично обременени хора и това им помага. Да не си правим илюзии - всеки от нас има тъмна страна. Някои хора се спасяват, рисувайки, пишейки. По този начин те изкарват от себе си тъмните черти на своята същност. За жалост, много са тези, които задържат всичко в себе си и в един момент избухват. Затова имаме толкова много криминални случаи. Когато някой ми каже: този човек е нормален, а онзи не е - аз не мога да дам точно определение, защото не знам къде свършва нормалността и къде започва анормалното. Сега, ако ми позволите, ще разкажа една случка от моето детство. За мен, ако не са на големи автори като Елиас Канети, биографиите са за забраняване, защото са изключително скучни. Хората ме питат откъде идва този мой черен хумор. През 1942 г. на пристанището в Неапол избухна един кораб, пълен с експлозиви. От ударната вълна се счупиха всички прозорци на близките сгради. Това бе една от най-студените зими през последните 50 години. Баща ми, който беше психиатър, започна да търси решение. Но понеже прекарваше повече време в душевността, отколкото в реалния свят, той се обръща към свой приятел - лекар радиолог, и го пита дали може да му достави рентгенови снимки, които да заместят стъклата. По онова време стъклата били много скъпи, а и не се намирали. Неговият приятел му казва: Да, бих могъл да ти услужа, но тъй като трябва да продължа да работя, мога да ти дам само използвани рентгенови снимки. Баща ми обаче не се отказа и ги сложи на прозорците. И така аз година и половина (тогава бях на четири години) стъпвах върху сенките на открояващи се черепи, гръдни кошове и проч. (смях).



  21.02.2011


  (Продължението - в следващия брой)


  



  ТЕАТРАЛЕН ФОЛКЛОР


  



  НАУЧНО ОПРЕДЕЛЕНИЕ *


    Като всяко значимо явление в областта на изкуството, и театралният фолклор вече има научно определение. Това са устните художествени произведения, създадени от артистите и режисьорите, разпространявани от тях и задоволяващи техните естетически интереси. Фолклорът разкрива душевността на театралите, тяхното минало, борбите им за оцеляване и творческо осъществяване, копнежите им за по-щастлив живот, философското им отношение към проблемите на сцената, живота, любовта, семейството, дълга. Театралният фолклор не само отразява живота, но и сплотява театралите, поддържа техния дух в моменти на нещастия и реформи, като им напомня за далечното и близко минало, за героичните подвизи на техните незабравими колеги. Поради високите си художествени достойнства театралният фолклор е образец за поетическо майсторство (виж"Поезия в гробницата") и се рецитира на маса в малките часове на нощта.


  ______________


  * При извеждането на НАУЧНОТО ОПРЕДЕЛЕНИЕ е използван Речникът на литературните термини от Лозан Ницолов, Любомир Георгиев, Христо Джамбазки и Спас Спасов, откъдето идва и високата му научна стойност.


  



  ПОЕЗИЯ В ГРОБНИЦАТА *


  



  [image: 35.Yosif]



  Йосиф Сърчаджиев


  Снимка: Васил Танев


  



    Някои от сценичните изяви на Йосиф Сърчаджиев се считат за връх в театралния фолклор. На финала на "Ромео и Жулиета" неговият герой трябва да каже в гробницата с максимален трагизъм в гласа:


    "Владетелю, тоз труп е на граф Парис. А този - на Ромео. Там лежи покойната Жулиета, още топла и с нож в гръдта!"


    Вместо това Йосиф Сърчаджиев изрича:


    "Владетелю, тоз граф тук е на труп Парис."


    Ужасен, Йосиф Сърчаджиев чува тихия кикот, който се разнася сред двайсетината артисти на сцената. Паникьосан от гафа си, той събира цялата си драматична мощ и почти през сълзи продължава:


    "А този още топъл на Ромео в покойната Жулиета се заби."


    Буря от кикот, който у някои негови колеги преминава в плач. Но това не е краят. За да замаже гафа си, Йосиф Сърчаджиев продължава, вече не знаейки какво говори:


    "О, ножа, ножа е във нея! Не Ромео, а ножът в топлата й плът!"


    Накрая със сетни сили актьорът изрича:


    "Ромео също тук е - мъртъв или спи! О, миг, поспри!"


    "Не, това не беше плач у моите колеги - споделя Йосиф Сърчаджиев, - а вой. Мнозина не издържаха и хълцайки напуснаха сцената. Останалите се обърнаха гърбом. Но най-ужасната гледка бяха "мъртвите": Ромео (Иван Иванов) и Жулиета (Пламена Гетова) - те оживяха! Телата им подскачаха в такива конвулсии, като че ли ги бяха подложили на електрошок. Завесата падна. "Останалото е мълчание"".


  Случая в гробницата проучи Веско Коев


  ________________


  * Текстът е публикуван в сп. "Театър" бр. 8-9 / 1998

